text:
>> Abalayiki bihayimana
- Umwaka w’Ikenurabushyo 2021-2022, Ubutumwa bw’Umwepiskopi
- Yubile y’imyaka 25 ya Paruwasi ya Nyagatare n’itahwa rya Kiliziya nshya
- Sinodi: Ubutumwa bw’Umwepiskopi mu gufungura Sinodi muri Byumba
- Uyu mwaka wa 2021, Diyosezi ya Byumba yungutse abapadiri batandatu
- BA NYOGOKURU BO MU RUGO RWO KU GISUNA i BYUMBA BARABASUHUZA!
- ABAFITE UBUMUGA BWO MU MUTWE MURI PAROISSE NYARUREMA BITAWEHO
- UMUHANGO WO GUSOZA ICYUMWERU CY’UBUREZI GATOLIKA MURI DIYOSEZI YA BYUMBA MU ISHURI RYA SANCTA MARIA KARAMBO
- ABAFASHA B’INGO 40 BASOJE AMAHUGURWA MURI GAHUNDA YO GUTEGANYA IMBYARO MU BURYO BWA KAMERE
- KURI UYU WA 26/05/2021 NYIRICYUBAHIRO MUSENYERI SERVILIEN NZAKAMWITA YASUYE ISHURI RYA ETP NYARUREMA
- MARYHILL GIRLS’ SECONDARY SCHOOL YASUWE N’UMWEPISIKOPI
- Ku cyumweru cy’impuhwe z’Imana, Diyosezi ya Byumba yungutse undi mudiyakoni
- UMURYANGO « LITTLE DAUGHTERS OF SAINT JOSEPH » WASOJE UBUTUMWA BWAWO MURI DIYOSEZI YA BYUMBA
- PLACEMENT DU PERSONNEL PASTORAL DU DIOCESE DE BYUMBA, 2020/2021
- Santarali ya Muvumo mu nzira yo kuba paruwasi
- Diyosezi ya Byumba yabuze umuntu w’intwari, Padiri Emmanuel RUTSINDINTWARANE
- Mu mwaka wa 2020, Diyosezi ya Byumba yungutse Abapadiri batatu n’Abadiyakoni batanu
- UMUNSI W’URUGO RUTAGATIFU WIZIHIRIJWE I RUKOMO
- NYIRICYUBAHIRO MUSENYERI Servilien NZAKAMWITA YASUYE GS BYUMBA CATHOLIQUE
- IGIKORWA CYO GUTEGURA IMBONEZAMASOMO Y’ISOMO RY’IYOBOKAMANA
- Inama ya Biro ya Komisiyo y’umuryango (CDPF)
- AMAHUGURWA YA KOMITE Z’ABAGENI BA KRISTU
- Umuryango w’Abibikira b’Abadominikani b’Abogezabutumwa b’Afurika wemewe na Kiliziya
- ABAGENI BA KRISTU BA PARUWASI YA BUNGWE BIZIHIJE MUTAGATIFU MATILDA BIRAGIJE
- PROGRAMME DU DIOCESE CATHOLIQUE DE BYUMBA (+CEPR) ANNEE PASTORALE 2019 - 2020
- Diyosezi ya Byumba yungutse indi Paruwasi nshya ya Mulindi
- Kiliziya nshya y’Abadominikani b’i Nyagatare yahawe umugisha
- ICYUMWERU CY’ABAGIDE N’ABASUKUTI MURI DIYOSEZI GATOLIKA YA BYUMBA
- KINIHIRA : UMUNSI MUKURU W’UMURYANGO MURI DIYOSEZI YA BYUMBA
- BUREHE : MUGENDA YAGIZWE SANTARALI
- GUTANGIZA ISHENGERERA RIHORAHO MURI DIYOSEZI YA BYUMBA MURI UYU MWAKA WAHARIWE ISAKRAMENTU RY’UKARISTIYA
- INYIGISHO IFUNGURA ISHENGERERA RIHORAHO RYA YEZU MU ISAKRAMENTU RY’UKARISTIYA MURI ZONE Y’UMUTARA, I MATIMBA KUWA 09 MUTARAMA 2020
- IBARUWA YA GISHUMBA ITANGIZA UMWAKA W’IKENURABUSHYO WA 2019-2020 MURI DIYOSEZI GATOLIKA YA BYUMBA
- “UKARISTIYA, ISOOKO Y’UBUMWE N’UBWIYUNGE MU MURYANGO” , ITANGIZWA RY’UMWAKA W’IKENURABUSHYO MURI DIYOSEZI YA BYUMBA, 2019-2020
- IBIKORWA BYA CARITAS YA BYUMBA BIGAMIJE KUVANA URUBYIRUKO MU BUKENE
- UMUSHINGA HUGUKA DUKORE AKAZI KANOZE WAGEZE KURI BYINSHI
- UMUSHINGA HUMURA SHENGE
- SAINT LAURENT GASEKE TVET SCHOOL MU BIRORI BYO KWIZIHIZA UMUTAGATIFU MURINZI WARYO
- AMAHUGURWA Y’ABARIMU B’ISOMO RY’IYOBOKAMANA MU MASHURI Y’INCUKE N’ABANZA MURI ZONE Y’UMUTARA I KIZIGURO
- IMIRYANGO 31 YABANAGA MU MAKIMBIRANE YASEZERANYE IMBERE Y’IMANA I RUSHAKI
- KWIGA NI UGUHOZAHO : AMAHUGURWA Y’ABARIMU B’ISOMO RY’IYOBOKAMANA MU MASHURI Y’INCUKE N’ABANZA
- INAMA Y’ABAFATANYABIKORWA B’UMUSHINGA USAID GIMBUKA MU KARERE KA GICUMBI
- URUZINDUKO RW'ABANYACYUBAHIRO BA CRS MURI DIYOSEZI YA BYUMBA
- Diyosezi ya Byumba yizihije ku nshuro ya gatatu umunsi mpuzamahanga w’iyogezabutumwa mu bana
- Kiliziya nshya ya Paruwasi Mutete yahawe umugisha
- Mutete: Umushinga w’ikigo cy’amahugurwa ahoraho y’ubumwe n’ubwiyunge
- Matimba: Umukristu Gatera Gaspard yatanze impano ya Kiliziaya
- Tumenye Caritas ya Diyosezi Gatolika ya Byumba n’ibikorwa byayo.
- INAMA MPUZABIKORWA Y'ABAYOBOZI B'IBIGO-NDERABUZIMA BYA DIYOSEZI YA BYUMBA
- ISHURI BUREHE TVET RIRAKATAJE MU KWIGISHA UBUMENYINGIRO
- Umusaserdoti asabwa kwigisha igihe cyose impuhwe z’Imana


c: text/html

text:
Mu Isi y’ubu, amafaranga yabaye byose, ni umwana ni n’umubyeyi, akaba umwicanyi cyangwa umutabazi. Biroroshye kuba wicaye mu ruganiriro iwawe, icyaka cyakubuza amahwemo ugakora ku rusinga whisky ikagusanga ku muryango.
Ku bakunze kugira akazi kenshi bakabura umwanya wo kujya muri za restaurants, ibyo byo birasanzwe. Bisaba amasegonda make ugakanda telefone, ibiryo bikagusanga mu biro cyangwa mu rugo.
Ubu buryo bworoshya ubuzima bwavuye mu bicuruzwa bugera mu bantu. Ntabwo kubona umugeni bikiri bya bindi by’umuranga wajyaga kukuzanira uw’ikantarange utazi utigeze unabona. Si bya bindi byo kwandika utubaruwa n’utubaruwa tumwe twanagerayo bakaduca, ubwo uwo ni ugupfuye agasoni ntagutere indobo ku manywa y’ihangu ngo rubanda ku musozi rukote.
Mu mezi abiri ashize, mu Mujyi wa Kigali hatangijwe sosiyete ‘Ndangira Umugeni Company Ltd’, ihuza abashaka kurongora n’abashaka kurongorwa, abashimanye bakabana, abagayanye buri umwe akaguma ku isoko kugeza ubwo uwo Imana yamuremeye arimusanzeho inkweto ikabona iyayo.
Iyi sosiyete iherereye mu Karere ka Gasabo mu Murenge wa Remera ahazwi nko ku cya Mitsingi, ihuza abakobwa n’inkumi bifuza kurushinga, ariko ubishaka akabanza kwishyura.
Uwabyumva yagira ngo ni amashyengo ariko ab’inkwakuzi 64 bamaze kwiyandikisha. Ubwo kandi ushobora kwibwira ko ari abasore gusa kuko aribo bariye isoni. Reka da!, muri abo bamaze kwiyandikisha abasore ni 34 naho 30 basigaye ni abakobwa bashaka abagabo.
Ibi byaje bite?
Amateka nyarwanda agaragaza ko kera nta musore cyangwa inkumi yirangiraga uwo bazabana. Iyo Umuryango wabaga umaze kubona ko umusore akuze, bamureberaga umuranga akajya kubashakira umukobwa w’imico myiza, ukomoka mu muryango mwiza bakabagezaho icyifuzo cy’uko umusore wo mu muryango wa runaka yifuza kurongora umukobwa wo mu muryango wa naka.
Iperereza ryarakorwaga mu miryango yombi, babona nta nzigo ibabuza kurushinga bakemeranya indi misango ibanziriza ubukwe nyirizina, nko gufata irembo, gusaba, gukwa n’ibindi.
Nubwo hashize igihe iyi migirire isa nk’idakorwa uko bikwiriye kubera ibihe, kuri ubu akenshi umusore washakaga kurongora yirwarizaga agashakisha umukunzi, uwo ashimye akamushyikiriza umuryango ya mihango gakondo yo gufata irembo, gusaba no gukwa igakurikiraho.
Wakwibaza icyateye umunyamategeko Dusabimana Vedaste gushinga ‘Ndangira Umugeni Company Ltd’ dore ko ari na sosiyete ifite ibyangombwa biyemerera gukorera mu Rwanda. Nta gitangaza kandi, umunyametegeko ntiyakwishora mu bintu bitemewe n’amategeko.
Me Dusabimana Vedaste yabwiye IGIHE ko ashinga iyi sosiyete yari afite igitekerezo cyo gukomeza ingo nshya kuko yahoraga yifuza gukora ubujyanama mu ngo.
Ati “Bijya gutangira nifuzaga kujya ngira inama ingo zifite ibibazo, icyakora kubera imyaka yanjye no kuba ntari umuhanga cyane bikangora. Niko naje gufata icyemezo cyo gushaka kubaka ingo nshya noneho nkajya nzigira inama mpereye mu mizi.”
Inama yatangiye azitangira ubuntu ndetse ashyiraho itsinda rya WhatsApp ryari rishinzwe gusa kugira inama ingo nshya no guhuza abashaka kurushinga.
Hari abagannye iri tsinda bashaka kumuvangira, bafite izindi ntego zirimo gushaka abakunzi bo kwimara ipfa by’akanya gato. Amaze kubona ko hari abari kubikerensa yahinduye umuvuno, abigira ubucuruzi ashyiraho ibiciro kugira ngo uzajya umusaba guhuzwa n’umugeni, abe koko ari ibintu yatekerejeho neza.
Ati “Kuva kera nakundaga guhuza abantu bagakundana, nyuma naje gukora group ya WhatsAppp ikajya ihuza abasore n’inkumi bifuza kubaka. Bitewe n’uburyo abantu bayitabiriye ari benshi, habaga harimo n’abikinira bituma tubona ko bigoye gutandukanya umuntu ukomeje n’uwaje afite ikindi ashaka.”
Kugeza ubu umuntu wifuza umugeni iyo agannye ‘Ndangira Umugeni Company Ltd’ asabwa kwishyura ari hagati y’ibihumbi 10 na 15 by’amafaranga y’u Rwanda.
Umaze kwishyura aya mafaranga hari urupapuro yuzuza ruriho uko ateye ndetse n’ibyo yifuza ku wo bazarushingana.
Mu kuzuza uru rupapuro agirana ibiganiro n’ubuyobozi bw’iyi sosiyete bigamije kumuhugura ku bijyanye no kubaka urugo. Ushaka umugeni ahabwa iminsi iri hagati y’ibiri n’itatu bakamurebera mu bo bafite wujuje ibyo asaba.
Umukiriya ahabwa amahirwe yo guhitamo abageni batanu, iyo nta n’umwe ashimye baramureka cyangwa akishyura andi serivise igatangira bundi bushya.
Mu guhuza abashimanye, ubuyobozi bwa ‘Ndangira Umugeni Company Ltd’ bubaha umwanya ubwabo bakaganira ku buryo buri wese amenya uwo bagiye kubana akaramata.
Hari uwabyumva agakeka ko ari icuruzwa ry’abantu dore ko ari kimwe mu byaha byeze kuri ubu. Dusabimana we siko abibona. Ati “Nta cyaha kirimo kuko twe duhuza abantu ku bw’ineza y’umuryango nyarwanda no kubaka ingo zibereye abanyarwanda.”
Ubucuruzi mu bijyanye n’ubukwe si ubw’ubu. Hashize iminsi mu bindi byiciro by’ubukwe bikorwa, nk’aho umusore cyangwa inkumi ishaka kurushinga ariko nta mwanya afite wo gutegura ubukwe, hari za sosiyete zitandukanye zibafasha kubutegura zikabashakira ibikenerwa byose, kugeza ku bambarira umusore cyangwa umukobwa. Ni ukuvuga ngo uretse umusore n’umugeni, abandi bose batashye ubukwe umusore cyangwa umugeni ashobora kubamenyera mu muhango w’ubukwe, ukuyeho bake bo mu miryango yombi.
Ingo zubatse ku musenyi
Akingeneye Jeanne, umuturage wo mu mujyi wa Kigali, umwe mu babyeyi baganiriye na IGIHE, afite impungenge ku buryo ingo zizubakira kuri uku guhuzwa zizaramba.
Ibi abishingira no ku bibazo biri mu zubatswe mu buryo busanzwe aho gatanya zimaze igihe zivuza ubuhuha. Mu mwaka wa 2019, mu Rwanda imiryango 8941 yemerewe n’inkiko gutandukana. Ni mu gihe mu 2018 hari hatanzwe gatanya 1311, ni ukuvuga ko zikubye inshuro 6.8.
Akingeneye ashingiye kuri izo mpungenge yagize ati “Nibyo rwose bashobora guhuza abantu mu minsi ya mbere wenda bakanakundana, ariko kubaka ni ibintu bidakinishwa si iby’igihe cy’agahararo gusa kuko ubana igihe n’umuntu. Ibaze uramutse ukosheje byoroshye uko yagucyurira ashingiye k’uko yakubonye. Sha njye nta cyizere nabiha rwose!”
Umusizi Nsanzabera Jean De Dieu, umwanditsi w’ibitabo by’amateka n’umuco nyarwanda, yavuze ko kuranga muri ubwo buryo bihabanye cyane no kuranga bimenyerewe mu muco nyarwanda.
Ati “Kera wasangaga umuranga aranga umukobwa batuye ku musozi umwe, azi neza imico ye ndetse anazi umuryango akomokamo.”
Impamvu yagombaga kuba azi neza umuryango akomokamo, Nsanzabera avuga ko byaturukaga ku kuba umusore atararambagizaga inkumi gusa, ahubwo ngo yarambagizaga umuryango.
Umusizi Nsanzabera ntahakana ko ingo ziri kubakwa n’iyi sosiyete zishobora kubaho ariko impungenge zikaba ku kuramba kwazo.
Umuturage Nkurunziza Felix we yavuze ko guhuza umusore n’inkumi bagiye kurushinga babanje kwishyura ari ibintu bigoye ku hazaza h’urugo rushya.
Uyu mugabo yavuze ko uko biri kose ari uburyo bworoshye bwo kubona umukunzi ariko atari uburyo bwiza ku bashaka kubaka urugo ruzabana akaramata.
Kugeza ubu nta rugo na rumwe sosiyete Ndangira Umugeni Company Ltd’ irubaka ngo bashakane, icyakora ngo hari abo bamaze guhuza bageze kure ibiganiro.
SRC: IGIHE

robotstxt: allowed

filter: keep


text:
Turashimira H.T. Sankara kubera inyandiko ye yise "IMPUNDU KWA MAKUBA (Igice cya gatatu)"yasohotse mu kinyamakuru cyitwa "Umunyarwanda, Therwandan, Lerwandais".
Tuboneyeho umwanya wo kwibutsa abanyarwanda gusoma bitonze PARAGARAFU 9 ziri hasi twakuye muri iyo nyandiko ye kuko zikubiyemo inyigisho bakeneye zibafitiye akamaro, ndetse zidakunze kuboneka ahandi muri iki gihe.
Abahezanguni bashobora kutibona muri iyo nyandiko no kutayishimira kuko isa n'ibakora mu jisho no kubarya mu bwonko. Abatari intagondwa bo irabingingira guhumuka, boye guhebera urwaje, ahubwo bafatanye n'abandi kubaka ubumwe bw'abanyarwanda.
Hari abiha gusobanura ubwicanyi nyarwanda kuburyo bworoshye bavuga ko Urwanda rufite amoko abiri adafite aho ahuriye, ubwoko bumwe bugashimishwa no kwica ubundi. H.T. Sankara we si uko abibona: wagirango mu gihe cya jenoside yari akanyoni gatambagira mu mfuruka z'Urwanda kitegereza ubwicanyi buhakorerwa; yasanze ko mu bwicanyi nta bumwe buharangwa, ko ubwicanyi butagira ubwoko, ko ku mwicanyi "kirazira" itabaho n'amategeko ntacyo avuze, ko abicanyi bica abandi nkaho ari umikino.
Wagirango H. T. Sankara yatunganyije iriya nyandiko ye atekereza abantu batari mu Rwanda mu gihe cya jenoside agamije kubabwira ukuri kwambaye ubushishozi n'ubuhanga, abereka ukuntu ubwicanyi bwagenze, adakoresheje amarangamutima, kandi ntaho abogamiye.
Ni nkaho yayanditse atekereza abazavuka mu bihe bizaza, ashaka kubamara inyota yo kumenya ukuri nyakuri k'ubwicanyi bwo muri 1994 mu Rwanda. Muri izi paragarafu arerekana neza uko ubwicanyi bwakozwe n'abicanyi bo mu bwoko bwose kandi ko nyine budakwiriye kwitirirwa ubwoko baturukamo.
Aributsa buri munyarwanda ko agomba guhitamo, ku giti cye bwite, kwihebera Imana akagenza nk'umwana wa Aburahamu, cyangwa kuba umucakara wa shitani akazarimbuka.
Tuboneyeho uyu umwanya wo kumushimira kubera ubushishozi yakoranye muri IZI PARAGARAFU 9 zikurikira no mu ndirimbo ye "Inkoni y'icyuma -Nzababaza" ari nayo mpanvu tubasaba gukomeza kuyisoma nta maranga mutima kuko ibyo avuga ari ukuri.
Yozefu Mutarambirwa
Umukuru w'Ihuriro ry'Inyabutatu
IMPUNDU KWA MAKUBA (Igice cya gatatu)
Mu nyandiko y'ubushize twabonye ko Yesu yabajije Abayuda impanvu biyita abana ba Abraham kandi bashaka kumwica! Kandi tunabona ko mu Banyarwanda, ari abicaga, ari n'abicwaga, bose bicwaga na bene wabo, nta bwoko bumwe bwishe ubundi bwonyine budafashijwe n'ubundi.
Ushobora kuvuga ngo Abahutu bishe Abatutsi, ni koko Abahutu bishe Abatutsi, ariko nanone Abatutsi bishe Abatutsi. Ushobora no kuvuga uti ariko n'Abahutu barishwe bicwa n'Abatutsi. Yee ni koko ni ko byagenze, ariko n'Abahutu bishe Abahutu, no mubugambanyi hose ni ko byagenze. icyo ntahamya ni uko hari Umutwa wishe Umutwa. Ariko umutwa yishe Umututsi, ndetse yica n'umuhutu bitewe n'aho yari ari kandi Umutwa nawe yarishwe. Ariko ntawahamya ko Abatwa bishwe bazira ubwoko bwabo cg se abatwa bishe abantu babaziza ubwoko bwabo.
None se niba abana ba Abraham baticana kandi Abraham akaba abarwaho urubyaro ruzima rwatoranijwe mu moko yose, abo bicanyi hari umugabane bafite mu rubyaro rwa Abraham? Umwami wacu Yesu yashimangiye ko abicanyi atari urubyaro rw'Abraham, kuko urubyaro rwe rukora nk'uko yakoraga. Ati ahubwo abo bicanyi bakomoka kuri Se Satani, ngo kuko uwo yahereye cyera ari umwicanyi.
Nanjye kandi nkuko ngera ikirenge mu cya Yesu, naririmbye mu ndirimbo yitwa INKURUMBI nti nabonye shitani imara abantu ni bwo namenye uwo Luciferi, yahisemo gutsemba abantu, n'abatoya ntibarokoka. Nuko nti Nakomeje ngendagenda ngo ndebe amaherezo y'ayo mahano, nabonye agatikamwe mu nyanja, ndekere nzakavumba...
Tugarutse kuri jenoside twabonye ko bigoranye kuvuga ngo ubwoko bumwe rukumbi bwishe ubundi. yego habaye ho ubwoko bw'Abahutu bwahagurutse mu bwinshi kwica abatutsi, nkuko bari benshi, na shitani yarifitemo abana benshi. Niba kandi ngo muri UN haremejwe imvugo ivuga ko jenoside yakorewe Abatutsi, ntabwo bivuze ko ibyo ari ntamakemwa. Umuntu yanakwibaza ni nde wajyanye ubwo busabe muri UN? Ndagirango twese twibuke ko perezida w'u Rwanda avuga kumugaragaro abo yishe haba mu nteko no mu masengesho rwagati. ntatinya guhamya ko ari umwicanyi kandi ngo uramutse umwise umwicanyi yakwica. Uwo yahereye muri 1990 yica Abatutsi, na n'ubu ntarunamura icumu. Nk'uwo nguwo ibyo bintu yajyanye muri UN twabyemera gute? Ese ko hari Abahutu bazize ko ari Abahutu, wabyita jenoside yakorewe Abahutu kandi hari hari n'abahutu bishe Abatutsi? Nubwo jenoside bayitirira Abatutsi, usanga ababifitemo inyungu ari abicanyi b'Abahutu n'Abatutsi.
Batwiyungiraho, bagakomeza kutwica, igihe cyo kunama cyagera bagashora izo nzirakarengane mu ntambara, bakabateranya. Inzirakarengane z'Abahutu n'Abatutsi bagahangana aho kuba umwe, bakagwa mu mutego w'abicanyi. Ukajya gusanga inzirakarengane ari ikigroupe cy'abajinga, abicanyi birirwa bakiniraho imikino. Kuko batabahanganishije, inyungu zabo zaba nke. Twishyize hamwe tukava mu bujiji, ntibadukira! Babeshejweho n'ubujiji bwacu, batejwe imbere n'ibyago byacu.
Twebwe turi umwe, bavandimwe Bacikacumu. Turi ubwoko bumwe, ntacyo dupfana n'Abicanyi, turi urubyaro rw'Aburahamu, bo ni urubyaro rwa shitani. Icyo dupfana kiruta cyane ikidutanya. Ni ubucucu bwinshi kuguma kurwana k'ubucikacumu bwo mu bwoko bwawe, kuko bigaragarira buri wese ko hazongera hakaba ubundi bwicanyi ndengakamere. Abicanyi ntibazarekura mu gihe mutarajijuka ngo mubamagane n'ijwi rimwe kugirango bitazongera ukundi. Nta kintu nanga nko kumva ngo "never again" ivugwa n'abagome.
Si ukuvuga ngo muhaguruke murwane kandi ntambaraga mufite, ahubwo ni agatambwe ka buri munsi mu gusobanukirwa neza uko ikibazo giteye. Mukamenya ko umuntu ari nk'undi, mukanga ubwicanyi n'abicanyi bose n'umutima umwe. Nibihana mubababarire atari bimwe byo kwirirwa mubunza imbabazi nk'inzoga y'inkera. Imbabazi ni ikintu cyiza mu mutima wawe kigendana no kwibagirwa icyaha cy'uwasabye imbabazi. Icyo gihe ntugenda uvuga ngo uriya ni umwicanyi wamariye abantu ariko naramubabariye. Icyo gihe iyo ukimwita umwicanyi wababariye, uba wishuka ushuka n'abandi. kuko uwababariwe ntabwo aba akibarwa ho icyaha, aba ari mwene So.
Ibintu byo kwirirwa abantu barwanira jenoside y'ubwoko bwabo ni ibintu by'amafuti. Ari abatutsi bitiriwe jenoside, ntacyo ibamariye,uretse agahinda gusa. N'abahutu nabo kwitirirwa jenoside nta kintu bizabamarira. Erega nihahandi abantu bazongera bapfe, abazasigara bazasigara ari abacikacumu badakeneye n'utwo tubyiniriro, ahubwo bashima Imana ko barokotse, babanye bakundanye. Mututsi nawe Muhutu murwanirira jenoside icyo mushaka muzakibona. Abagome turabafite si icyo dusaba, nimutishyira hamwe ubu bo bazabibereka.
H.T. SANKARA


text:
Rubavu: Bafashe ingamba zo guca amande umugabo washatse umugore wa kabiri
Yanditswe na Kanamugire Emmanuel
Ubuyobozi bw’Umurenge wa Nyamyumba mu Karere ka Rubavu butangaza ko mu ngamba zo guca ubuharike hashyizweho gahunda yo guca amande umugabo wese washatse umugore wa kabiri.
Nk’uko byagarutsweho na bamwe mu bagabo baganiriye n’itangazamakuru mu Kagari ka Kiraga, iyi migirire iterwa n’uko hari ikibazo cy’ubushomeri mu bagabo, uwo biyobeye akaba ahitamo kwishakira umugore wifite.
Nsengiyaremye Obed yagize ati: “Ni ubuzima, kuko ino duhahira muri Congo, iyo umugabo bimuyobeye ashaka umugore ujya i Goma. Abagore ni bo bafite akazi ino. Aho dutuye, akazi k’abagabo nta ko, abagore ni bo bafite amafaranga, uragenda ukareba uyafite akaba ari we muvugana.”
Umunyamabanga Nshingwabikorwa w’Umurenge wa Nyamyumba, Ugirirabino Elizaphan, yavuze ko ubuyobozi bwiyemeje kwigisha abaturage ko umugabo agomba gutunga umugore umwe n’umugore akagira umugabo umwe kugira ngo hirindwe amakimbirane ya hato na hato mu miryango.
Yagize ati: “Duhanganye n’amakimbirane mu ngo, twarabihagurukiye kugira ngo tubikemure ariko iyo urebye usanga ari abagabo badahagaze neza. Abagore aha iwacu ni bo bahagaze neza kuko usanga ari bo bafite amafaranga, ni bo bubatse ingo ; abagabo twatangiye kubabwira ko kutagira icyo ukora uri umugabo atari byo, ko umugabo agirwa no gukora akagaragara neza imbere y’umugore.”
Mu guhangana n’iki kibazo, uyu muyobozi avuga ko umugore wa kabiri yirukanwa iyo byamenyekanye ko yashatswe, na ho umugabo agategekwa gusaba umuryango imbabazi ndetse agacibwa amande nk’uburyo bwo kumukosora.
Ugirirabino yakomeje agira ati: “Iyo ni kirazira, turimo turahangana na byo, n’uwaraye ashatse umugore wa kabiri nkabimenya njyayo umugore nkamwirukana agasubira iwabo, umugabo nkamuzana mu muryango agasaba imbabazi ko yaharitse umugore we, agacibwa n’amande y’ibihumbi 10 by’amafaranga y’u Rwanda kugira ngo yikosore.
Twarabitangiye kandi tubikomeyeho, mu gihe kizaza ubuharike buzacika kuko ni buhoro buhoro, muri buri nama tugenda tugirana n’abaturage tubakangurira ko umugabo agira umugore umwe, umugore na we akagira umugabo umwe.”
Umuyobozi w’Ishami ry’imiyoborere myiza unafite mu nshingano umuco, Gahonde Gilbert na we yemera ko muri aka karere hakiri ibisigisigi by’ubuharike by’umwihariko mu Murenge wa Nyamyumba.
Yagize ati: “Birahari kubera kudakora hari igihe abagore bagira amafaranga kurusha abagabo bigatuma basuzugura abagabo, ni bwo bagira igishuko cyo gushaka abandi bagore. Icyo tubashishikariza ni uko buri wese akura amaboko mu mufuka agakora. Dushingiye ku itegeko ry’umuryango ryasohotse vuba aha, ubuharike nta bwo bwemewe. Twashyizeho ingamba, niba umugabo azanye umugore w’inshoreke mu mudugudu bamuvanamo bakamwirukana.”
Bamwe mu baturage bavuga ko iki kemezo cy’ubuyobozi gikwiriye kuko bifasha gukemura amakimbirane. Kaneza Simon ati: “Nta bwo byakunda ko umugabo atunga abagore babiri, ni ho haturuka za ntambara n’amakimbirane hagati y’abo bagore n’imiryango.”
Ati: « Umugore wa kabiri bakwiye kumwirukana, aba yaravuye iwabo aje gutesha umutwe mugenzi we agatuma abana b’uwa mbere bakura nabi, ni ukumwirukana n’imbaraga zose agasubira aho yavuye. »
Umurenge wa Nyamyumba ni wo uza ku isonga mu irangwamo ubuharike mu Karere ka Rubavu.


text:
Birashoboka ko ujya wumva nk’izina ukibaza ahantu igitekerezo cyaryo cyavuye, kubera ko wenda ari ryiza, ridasanzwe cyangwa se ritangaje. Ariko hari n’igihe wumva izina ry’ikintu…
Menya.co.rw
Hari igihe ujya wicara ukumva ubuze icyo ukora? Hari ibintu byinshi cyane wakora. Ushobora kwicara ukareba film se cyangwa ukumva imiziki ariko ibi ni ibintu…
Buri mwaka ama miliyoni ya plastics anagwa mu nyanja andi mu butaka bikaba byangiza ubutaka ndetse n’ibindi binyabuzima. Niba wumva biguteye impungenge, hari uruganda rwitwa…


text:
Abana babiri b’abahungu barimo ufite imyaka 13 n’undi ufite imyaka 17 bo mu Karere ka Kayonza mu Murenge wa Mukarange, baturikanwe n’igisasu cyo mu bwoko bwa Grenade ishaje bari bari gukinisha kibakomeretsa mu buryo bworoheje.
Ibi byabaye kuri uyu wa Kane tariki ya 4 Werurwe 2021 bibera mu Mudugudu wa Miyange mu Kagari ka Kayonza mu Murenge wa Mukarange.
Umunyamabanga Nshingwabikorwa w’Umurenge wa Mukarange, Murekezi Claude, yabwiye IGIHE dukesha iyi nkuru ko iyi grenade yaturikanye aba bana nyuma yo kuyikinisha bayitiranya n’inyundo nini ikoreshwa n’abafundi.
Yagize ati: “Ni abana babiri umwe w’imyaka 13 n’undi w’imyaka 17 nyina w’uwa 13 yari yagiye guhinga atoragura grenade ayizana azi ko ari icyuma gisanzwe ayitiranya n’inyundo, ni uko agiha umwana atangira kugikinisha bukeye uwo mubyeyi ajya guhingira amafaranga ku baturanyi ajyana n’umuhungu we ajyana na ya grenade”.
Yakomeje avuga ko bagezeyo uwo mwana yakomeje gukinisha iyo grenade we n’uwo musore w’imyaka 17 iza kubaturikana bakomereka mu buryo budakabije cyane.
Gitifu Murekezi yasabye ababyeyi kwirinda gukinisha ikintu batazi ngo kuko gishobora kuba ari igisasu kikabakurura ibibazo.
Ati: “ Turabasaba kwirinda gukinisha ikintu icyo aricyo cyose badasobanukiwe kuko cyabakururira ibibazo, niba babonye icyuma batazi byaba byiza babajije ubuyobozi kuko hari ubwo kiba ari grenade cyangwa ikindi kintu gishobora kubakurira ibibazo”.
Mu mezi abiri ashize hagiye hatoragurwa grenade zishaje hirya no hino mu giturage zimwe zigaturikana abazitoraguye ariko kuko ziba zimaze igihe ntizibakomeretse mu buryo bukabije.


text:
Utuntu n'Utundi
Imurikagurisha Ribera I Dubai Ni Icyizere Cy’Ibihe Byiza Bya Nyuma Ya COVID-19
Mu minsi micye ishize, muri Leta zunze ubumwe z’Abarabu hafunguwe imurikagurisha ryitezweho kuzahuza abantu barenga miliyoni 25 baturutse hirya no hino ku isi. Ni icyo gikorwa cy’ubucuruzi n’ubusabane mpuzamahanga kibaye kuva COVID-19 igeze ku isi mu mpera z’umwaka wa 2019. Ababikurikirana bemeza ko ari ryo riri gutegurira abantu gusubira mu buzima busanzwe.
Uwajya i Dubai ahari kubera ririya murikagurisha, yahasanga abantu b’amabara y’uruhu, imico n’amadini bitandukanye, bamwe batetse, abandi bacuranga, abandi bakina imikino itandukanye.
Barimo abafite impano zihebuje ndetse n’ubwenge bufitwe na bacye mu batuye isi kandi biteguye kubusangiza abandi.
Muri iki gihe i Dubai hateraniye abantu baturutse mu bihugu 192, aba bagabo, abagore, abana, inkumi n’abasore bakazagurira cyangwa bakagurishiriza ibicuruzwa muri Dubai mu gihe cy’amezi atandatu.
U Rwanda narwo ruhafite icyumba rumurikiramo ibyo rwahanze.
Perezida Paul Kagame aherutse kuhasura, abashinzwe ibihamurikirwa bamutembereza ahantu hose u Rwanda ruzamurikira ibyarwo.
Abari muri ririya murikagurisha bafite amahirwe yo kureba aho robots zibyina ubwazo cyangwa zikabyinana n’abantu.
Izi robots ziri kubyina umuziki wanditswe n’umuhanzi wa kera ukomoka mu Budage witwaga Ludwig van Beethoven.
Mu gihe bamwe bari mu nzu mberabyombi zitamirije amabara ya cyami ni ukuvuga umuhondo wa zahabu, umutuku w’icyubahiro, ibara rya emeraude n’andi, hanze yazo muri metero nke hari imihanda iri gutambukwamo n’abantu bari mu myiyereko yerekana imico y’iwabo, ibyo bita festivals.
Ntibicira aho kuko hari abandi bateraniye mu zindi nzu ziteye nk’ibyumba bya Kaminuza zikomeye byigirwamo n’abahanga mu by’ikirere, aho bari gusobanurirwa ibyo ibigo runaka byakoze birimo ‘imashini zitekereza’ nk’abantu, abandi bateze amatwi abahanga bari kubasobanurira imikorere n’imikoranire y’ibiyega mu kirere.
Ibiyega( biva ku nshinga: kuyega, to move) mu kirere birimo inyenyeri, imiyaga, ivumbi, ibitare, imibumbe, imvura(zitandukanye n’iz’amazi tubona ku isi) n’ibindi.
Ibi hamwe n’ibindi bigize icyo bita universe, isanzure mu Kinyarwanda nyacyo!
I Dubai hubatswe ibyumba 200 bigenewe kumurikirwamo ibyo abatuye isi bahanze mbere ya COVID-19 na za Guma mu rugo ndetse na nyuma y’izi Guma mu rugo.
Iyo ufashe nk’icyumba u Bwongereza buri kumurikiramo ibyo bwahanze, usanga ari igihangano kihariye.
Ni icyumba cyahanzwe n’itsinda ry’abakora mu kigo cy’abubatsi kitwa Es Devlin Studio, Avantgarde na Veretec.
Bagikoze k’uburyo umushyitsi ugisuye ahita abona ibitekerezo by’umuhanga mu bugenge w’Umwongereza wapfuye witwa Stephen Hawking bikubiye mucyo yise ‘Breakthrough Message’ asobanura uko abantu bazaba babayeho ubwo bazatangira gutura ku kwezi cyangwa kuri Mars.
Umuhanga mu bwubatsi wo muri Espagne witwa Santiago Calatrava yahimbye inyubako imurikirwamo n’abo mu gihugu cya Leta zunze ubumwe z’Abarabu, icyo cyumba kikaba gishushe nk’igisiga cya kagoma.
Izi ni ingero nke z’inyubako zidasanzwe ziri kumurikirwamo ibyakozwe n’abatuye isi n’ubwo batorohewe na COVID-19 guhera mu mwaka wa 2019.
Mu magambo avunaguye, iyo urebye uko ririya murikagurisha riteguye, ubona ko byari bikwiye ko riba muri iki gihe aho abantu bari kwivana mu ngaruka za COVID-19.
Nyuma y’igihe kirekire abantu barakuwe umutima na COVID-19, ubu noneho bashobora guhura bakaganira, bakidagadura, bakubaka ubucuti.
Expo 2020 Dubai ije ari igihozo ku batuye isi batiyumvishaga ko inzira zahuzaga isi mbere ya COVID-19 zizongera kuba nyabagendwa.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Uhora wibaza icyo wakora kugira ngo umukobwa w’inshuti yawe ahorane ibyishimo igihe cyose muri kumwe ndetse n’igihe mutari kumwe kandi abe ataguca inyuma? Sobanukirwa na bumwe mu buryo ushobora gukoresha kugira ngo uwawe ahorane akanyamuneza ndetse bitume atagira n’igitekerezo cyo kuba yaguca inyuma.Ushobora kuba uri umusore ufite umukobwa mukundana ugahora wibaza impamvu atajya akwishimira cyangwa se ngo umubonemo ibyishimo igihe muri kumwe n’igihe mutari kumwe. Wibaza niba hari icyo wakora kugira ngo umushimishe ndetse unatume yiyumvana nawe mu rukundo, hari bumwe mu buryo twagukusanyirije ushobora gukoresha umukobwa w’inshuti yawe agahora yishimye igihe cyose kandi akishimira gukundwa nawe aho kugira ngo abe yaguca inyuma, nk’uko tubikesha urubuga rwa internet www.fanpop.com.
Uru rubuga ruvuga ko ngo burya ikintu gishobora gutuma umukobwa yishima igihe muri kumwe ndetse mwaba mutanari kumwe akiyumvamo urukundo umukunda bikaba byamutera akanyamuneza gahoraho ari ugukunda kumusangiza amabanga yawe yaba akomeye cyangwa se n’ayo wita ko yoroheje, kumusekera ukamubwira ibintu gahoro n’ijwi ryoroheje kuko ngo abakobwa badakunda kubwirwa ibintu bisa nk’aho ari itegeko cyangwa se agahato, kudakunda buri gihe kumuhamagara ngo muganire ari uko uri wenyine, ahubwo ngo fata igihe uri kumwe n’izindi nshuti zawe umuhamagare muganire mwese mwishime munaseke ariko ukomeze kumubwira no kumwereka ko ari uw’agaciro, ibi ngo bizatuma ahora yishimiye urukundo umuha ndetse binagabanye kuba yatekereza abandi bahungu.
Uru rubuga kandi rukomeza ruvuga ko nubwo abakobwa bakunda kuba sexy ariko badakunda ko abahungu b’inshuti zabo ari byo bababwira. Rero ngo aho kumubwira ko ari sexy mubwire ko ari mwiza cyane ni byo bimushimisha kandi bikamutera akanyamuneza gahoraho uko abyibutse. Cunga igihe umukobwa w’inshuti yawe ababaye/afite agahinda ku buryo ashobora kurira nushaka abe ari wowe uba impamvu yo kurira kwe ariko nurangiza ube nyambere umuhoze, umuhanagure amarira ku maso, umwereka ko umuri hafi kuko ngo ibi bizatuma yumva ko hari umwitaho akamenya amakuru ye kandi ushobora kumuhoza no kumuba hafi mu gihe cy’umubabaro hanyuma bimutere ibyishimo kandi yumve ko nta cyatuma ajya ahandi kuko ntacyo yakuburanye.
Niba ufite imodoka yawe mukaba mugiye kujya ahantu runaka cyangwa se ikaba ari n'iye bwite, uramenye musore ntureke umukunzi yikingurira urugi, ahubwo ngo niba wari unayirimo banza uvemo hanyuma uze umufate akaboko umukingurire urugi yinjiremo hanyuma nawe ubone kwinjira kandi wibuke no kumubaza niba ntacyo yibagiwe, ibi rero ngo bizatuma yumva ko arinzwe ntakintu kibi cyamukoraho, kuko ari uw’agaciro kandi ko afite umukunzi w’umugabo koko.
Koresha uburyo bwose umukobwa w’inshuti yawe nta wundi umwitaho kukurusha kuko ngo bitamushimisha kubona hari undi musore utari inshuti ye ariko akagutanga kumuhamagara cyangwa se kumwohereza ubutumwa bugufi bumubaza uko yaramutse, bumwifuriza ijoro ryiza, kmubwira ngo aryoherwe, kumusangiza ku byo yarose n’utundi tuntu twerekana ko umuntu umwitayeho; aha rero ngo ni byiza kwita kuri utu tuntu kandi ugakora ku buryo ntawe ukurusha kumwitaho no kutumukorera kuko ngo ibi ari byo bituma yumva ko akunzwe bikamunezeza kandi akumva ko ntawe ukuruta kuko ibyo akuboneraho nta handi yabisanga. Ibi ngo iyo ubikorera umukobwa nta na rimwe abura umunezero ndetse ndetse kandi agahora akwiyumvamo ariko ngo mu gihe byabuze akabibona ahandi bishobora rwose no gutuma yigendera akajya gushaka aho abonera urukundo n’umunezero atabonera iwawe.
Ngo kandi niba ushaka kumubona yishimye hora umukorera utuntu tudasanzwe kandi dusa n’uturamba tudashira. Aha twavuga nk’impano zisa n’izidasanzwe cyane ku buryo abandi bakobwa nibabibona bamubwira ko afite umusore umukunda kandi umwitaho. Ihatire kujya umwibutsa uburyo umukunda kurusha kumubaza ko we agukunda ndetse unakoreshe uko ushoboye ku buryo yumva akunzwe ndetse ngo unamurinde kumva ko ari wenyine kandi ngo unashake igihe umutumire mujye ahantu runaka mufate amafoto. Ibi byose ngo bizatuma aryoherwa n’urukundo, arwiyumvemo kandi aguhe agaciro ku buryo adashobora kugusiga kuko ngo ibyo umukoreye byose bimwiyandika ku mutima.
Ubu rero ni bumwe mu buryo twari twabakusanyirije mushobora gukoresha, waba uri umusore kugira ngo umukobwa w’inshuti yawe ahorane akanyamuneza/ahore acyeye kandi yumva ko akunzwe kuko ngo iyo yishimye abantu bakabimubwira asubiza amaso inyuma akibuka ko ufite uruhare runini mu byishimo bye. Ibi ngo bikaba bituma atakwibagirwa cyangwa se ngo abe yaguca inyuma kuko aba yumva ko nta wundi wamuha urukundo kugeza ahawe cyangwa se ngo atume unezezwa, bityo ngo bikaba byaba umusemburo wo kurambana mu rukundo bikanamurinda kugira umutima wo gukunda abandi bahungu. Ibi rero tubibashakashakira kugira ngo mukomeze kubagarira urukundo rwanyu no gusobanukirwa neza uburyo bunoze bwo gukundana bityo bitume mwishimirana n’abo mukunda hanyuma ubuzima na bwo bubaryohere kuko urukundo rwiza ari kimwe mu bituma umuntu agira ubuzima buzira umuze.


text:
Gushima uwakugiriye neza ni imwe mu ndangagaciro za kinyarwanda na gikristo, igaragaza ko umuntu afite umutima uzirikana. Gushima bishobora gukorwa mu mvugo, bikaba akarusho iyo biherekejwe n’ibikorwa.
Umwe muri bo abonye akize agaruka ahimbaza Imana n’ijwi rirenga,Yikubita imbere y’ibirenge bye aramushima, kandi uwo yari umusamariya (Luka 17:15, 16)
Iyo usomye Ubutumwa Bwiza bwanditswe na Luka Igice cya 17 havuga ku gitangaza cyo gukiza abantu 10 bari barwaye ibibembe. Mu myemerere y’Abayuda, ibibembe ni indwara ifatwa nk’igihano cyangwa ingaruka y’icyaha, nk’umuvumo ndetse ituma umuntu ashyirwa mu kato kugira ngo atanduza abandi. Umurwayi w’ibibembe afatwa nk‘umuntu wanduye, uhumanye, udafite agaciro.
Aba barwayi b’ibibembe babonye Yesu, baramumenye, bibatera kumusanganira, kuko bari bamukeneye. Baramutakira kugira ngo abagirire imbabazi, abakize. Gutaka kwabo ni uburyo bwo kwihana no gutabaza. Yesu niwe bizeyeho imbabazi n’ubutabazi bakeneye. Yesu abonye ibyo aba barwayi bagombaga gukora babirangije kandi buzuye kwizera, abohereza kwiyereka umutambyi kugira ngo na we abone ko nta busembwa bagifite, bejejwe. Ibi ni ukubasubiza agaciro n’umwanya mu rusengero, mu bandi. Bageze aho umutambyi ari bamaze gukira.
Icyakora igitangaje ni imyitwarire icyenda mu bakize bagaragaje. Ni nkꞌaho batahaye agaciro Yesu ndetse n’igitangaza abakoreye, barigendeye, ibyabo birangira bityo. Umwe ni we wenyine wagarutse gushima Imana kandi ari nꞌumusamariya cyangwa umunyamahanga. Yesu abonye uwo mutima ushima agize, aramubwira ati: “Kwizera kwawe kuragukijije”. Ni ukuvuga ko gukira kwe kagize akarusho, akize uburwayi bwo ku mubiri, akira no mu buryo bw’umwuka. Kugaruka gushima byamuhesheje umugisha.
Gushimira Imana ibyo idukorera ni ngombwa. Biyereka ko tuyizi, tuyubaha kandi tuzirikana. Bishobora gukorwa mu ibanga, ariko kubyatura bigira umumaro kurushaho, kuko ni ugutanga ubuhamya, ni uguhamya Imana no gukora kwayo, ni ivugabutuma. Uku gushima kandi kujyana no gutanga ituro ry’ishimwe nk’ikimenyetso gifatika kirihesha agaciro. Ibi binezeza Imana kandi bifite umumaro wo kubaka ibyiringiro mu bandi no kubatera kwizera Imana n’imbaraga zayo.
Gushima Imana bikwiye kuba ubuzima bwꞌumukristo. Mu bihe byiza, mu makuba no mu gihe imigambi yacu itagezweho, tugomba gushimira Imana ko iturinze, iri kumwe natwe muri urwo rugendo rw’ubuzima (1Abatesalonike 5:18). Bityo, icyo Imana idutegerejeho ni ukuba abakristo bazirikana, bashima, baha agaciro ibyo bakorerwa, aho kuba ingayi. Gushima bijyana no guhigura umuhigo umuntu yahize (Zaburi 116:12-13). Bizanira umugisha ubikoze ndetse nꞌItorero, kandi bifasha bikanakomeza abandi. Ni ivugabutumwa. Tubigire ibyacu.
Source:www.epr.rw
[email protected]


text:
Abibazaga ko bazahindurirwa Pasiporo bagahabwa izigezweho batongeye kwishyuzwa bahawe igisubizo
Nyuma y’uko urwego rw’igihugu rushinzwe abinjira n’abasohoka rwibukije abanyarwanda ko Pasiporo z’u Rwanda zatanzwe mbere y’itariki ya 27 Kamena 2019 zose zizacyura igihe ntizongere gukoreshwa kuva 28 Kamena 2021,” benshi bibajije niba abari bafite izigifite imyaka myinshi bazafata inshya batongeye kwishyuzwa.
Bamwe mu baturage bari basanzwe bakoresha Pasiporo nyarwanda baravuga ko batunguwe n’iki kemezo bakavuga ko nubwo gukoresha pasiporo ihuriweho n’ibihugu byinshi ari byiza, ariko ko bidakwiye kwishyuza abari bafite izikibura nk’umwaka cyangwa urenga ngo zirangire.
Mutimukeye Solange ukunda kugirira ingendo mu mahanga afite pasiporo yaburaga imyaka itatu ngo irangire, ati “Twatunguwe n’iki kemezo cyo gutesha agaciro pasiporo zacu. Nkubu nari nyimaranye imyaka ibiri gusa, none ngo nitugure izindi nshya, kandi ntakosa twakoze nibo babihinduye batanitaye ku nyungu zacu, rwose nibadufashe ntibongere kutwishyuza.”
Ibyakozwe bikurikije amategeko
Umukozi ushinzwe itumanaho mu rwego rw’igihugu rushinzwe abinjira n’abasohoka Kalisa Peter yavuze ko iyo pasiporo nshyashya itangiye gukoreshwa, hari igihe kigenwa n’itegeko cyo kugira ngo izari zisanzwe zikoreshwa zirekere gukoreshwa.
Kalisa ati “Iyo umuntu agiye gusaba pasiporo nshyashya atanga ikiguzi gihwanye n’iyo nshyashya nkuko cyashyizweho. Pasiporo iyo ihinduwe n’iyo yaba igifite igihe mu mpapuro, icyo gihe umuntu afata igezweho hatitawe ku gihe iya mbere yari isigajemo.”
Uyu muyobozi abajijwe niba leta guhita yongera kwishyuza pasiporo ari nayo yatesheje agaciro iya mbere atari ukubangamira abaturage, yasobanuye ko Leta atari ikigo gishaka inyungu mu bantu kuko iyo servisi idacuruzwa, yongeraho ko amafaranga ushaka pasiporo yishyura atari ikiguzi cy’imyaka iri kuri pasiporo.
Pasiporo Nyarwanda y’ikoranabuhanga y’Umuryango wa Afurika y’Iburasirazuba ifite ibyiciro birimo pasiporo isanzwe y’ubururu bwerurutse, ifite ibyiciro bitatu, ikoreshwa mu ngendo zisanzwe igahabwa abanyarwanda bose bayifuza.
Harimo pasiporo y’abana ifite paji 34, imara imyaka ibiri, igura 25000 Frw. Pasiporo y’abakuru ya paji 50 igura 75000 Frw imara imyaka itanu. Indi ni iy’abantu bakuru ya paji 66 y’imyaka 10 igura 100000 Frw.
Ikindi cyiciro ni icya pasiporo y’akazi y’icyatsi kibisi ihabwa abakozi bagiye mu butumwa bwa leta ifite paji 50, imara imyaka itanu igura 15 Frw. Hari n’iy’abadipolomate n’abanyacyubahiro ya paji 50 imara imyaka 5, igura 50 000 Frw.
Umwanditsi:Mporebuke Noel


text:
BBC yatangaje ko uwo mwana witwa Anna Machaya yapfiriye ku rusengero rw’idini ya Apostolique ruri mu Burasirazuba bw’ahitwa Marange, mu kwezi gushize.
Ababyeyi be nabo bahise batabwa muri yombi kuko yari yarakuwe mu ishuri ngo ajye kuba umugore, yanamara gupfa bagatanga murumuna we w’imyaka icyenda ngo abe ari we umusimbura nk’umugore w’uwo mugabo.
Urupfu rwa Machaya rwahagurukije imiryango n’impirimbanyi z’uburenganzira bw’abagore muri icyo gihugu, aho ku ikubitiro inyandiko imusabira ubutabera yasinyweho n’abagera ku bihumbi 92.
Umwe muri bo Everjoice Win yanditse kuri Twitter ye ati “Ni cyo gihe cyo gushyira igitutu ku bayobozi bagakurikiza itegeko cyangwa bagashyiraho amategeko mashya. Abagore n’abakobwa ntabwo bagaragara nk’ibiremwa muntu byuzuye, bifite uburenganzira bwite bwo kwiyobora.”
Iperereza riracyakomeje ngo harebwe impamvu yaba yareteye urwo rupfu n’abafashwe bagezwe imbere y’ubutabera.
Itegeko Nshinga rya Zimbabwe rigena ko umukobwa cyangwa umuhungu ugejeje ku myaka 16 yemerewe gukora imibonano mpuzabitsina, ariko atarageza ku myaka 18 atashyingirwa.
Ibyo ariko ntibyubahirizwa kuko imiryango iharanira uburenganzira bwa muntu ishinja guverinoma y’icyo gihugu kubembekereza abanyamadini ngo dore ko ari bo babirengaho nkana kenshi.
Bivugwa ko abana b’abakobwa baho batekereza ko gushyingirwa byabaha amahirwe yo gukomeza amashuri, ababyeyi bo bakabyitegaho izindi nyungu cyane cyane amafaranga.
Mu 2017 Guverinoma ya Zimbabwe yatanze umushinga w’itegeko rihana gusambanya abana, aho kubikorera ufite imyaka 12 kumanura cyangwa ufite ubumuga bihanishwa igifungo cy’imyaka 60, naho ku uri hejuru yayo kikaba imyaka 40.


text:
YASUWE 22
Ubuyobozi bw’akarere ka Bugesera, burasaba abakobwa byabyaye inda zitateganijwe n’imiryango yabo kudatererana abana babyaye, kuko ari abana nk’abandi, bukabasaba kujya bubahiriza gahunda zose zigenewe abana.
Bamwe mu bakobwa batewe inda zitateganijwe bakabyarira iwabo, bavuga ko bakibyara batabanje kwakira neza abana babyaye, ku buryo bumvaga bigoye kwiyakira, Nyirabavakure Chantal, agira ati “nabanje kutiyumvamo neza uyu mwana, bitewe n’uburyo umuryango wanjye, uteri na Njye wakiriye ibyambayeho”
Nyamara ariko ngo nyuma yo guhabwa amasomo yo gukunda Umwana, yahise amwiyumvamo ku buryo ubu amukorera ibisabwa byose mu bushobozi aba afite, “nyuma yo guhura n’imwe mu miryango ikatuganiriza, ndetse nkahura na bagenzi banjye nabo babyaye, umwana nahise mukunda ku buryo ubu mukorera byose mu bushobozi mba mfite”
Umuhoza Dansila, na we agira ati “tugomba guha agaciro aba bana twabyaye, kuko ni umugisha, nta bwo ari impanuka nk’uko bamwe babikeka”
Iradukunda Claudine, na we kuri ubu ufite umwana, na we ahamya ko bahaye agaciro abana babo kandi bazi neza ko ari abana nk’abandi, “ubu umwana menya ko ngomba kumukingiza, kumuvuza mbese, nkubuhairiza uburenganzira bwe bwose, nkaba nenga abadaha agaciro abana babo”
Gufata neza abana kandi banabishyigikiwemo n’ubuyobozi bw’akarere ka Bugesera, nk’uko ubwo twaganiraga n’umuyobozi wako wungirije ushinzwe imibereho myiza y’abaturage Imanishimwe Yvette, abivuga aho ngo bafite gahunda yo kubungabunga abangavu babyaye inda zitateganijwe bo muri aka karere, kugira ngo bagire ubushobozi bwo kwita ku bana babyaye; batazahura n’ibibazo byatuma bashobora kurwara indwara ziterwa n’imirire mibi, cyangwa bakura bakajya mu mihanda. Agira ati “tugerageza kubitaho kugira ngo babone ubushobozi bwo kwita ku bana babyaye, aho dufatanya n’abafatanyabikorwa b’akarere babigisha, tukabigisha kwigira ku buryo abana babo batarwara indwara ziterwa n’imirire mibi, ari nako tubasaba kujya bafata aban nk’abandi kabone nubwo batewe inda zitateganijwe”
Inzobere mu mibereho ya muntu, zivuga ko Umwana aba agomba kwitabwaho kuva agisamwa, kuko ibibi umukorera birimo kutamuha agaciro ari mu nda ya Nyina aba abyumva, kandi bikaba byamugiraho ingaruka no mu mikurire ye, ibi ari byo bisaba ko mu gihe Umwana w’umukobwa atewe inda umuryango we usabwa kumuba hafi, kandi ntumutoteze kugira ngo bitazagira ingaruka ku wo atwite.
Cypridion Habimana@rwandanews24.com


text:
Mu itorero rya ADEPR Akarere ka Gisagara muri Paruwasi ya Save, kuri uyu wa gatandatu taliki ya 27 Nyakanga 2019 babatije mu mazi menshi abasaga 230, biyemeza gukurikira umwami n’umukiza Yesu Kristu.
Umushumba w’iri torero Misago Felicien avuga ko byaturutse k’umusaruro w’amavuna, bagiye bakorera mu midugudu 6 igize Paruwasi ya Save.
Yagize ati:” Uyu munsi ni uw’umunezero kuko twabatije abarenga 230. Turashimira Imana kuko ivugabutumwa riri kugenda ryaguka.”
Akomeza avuga ko ibi byose byaturutse ku mbaraga bahawe n’Imana no gukora ivugabutumwa ryakorewe mu midugudu 6 igize Paruwasi ya Save, amasengesho no gukora ibiterane ahantu hatandukanye.
Yakomeje agira ati:” icya mbere iyo ukijijwe ukubaha Imana, hari amahoro ugira yo mu mutima. Turasaba abakijijwe kumenya ko n’ubwo bakijijwe batavuye mu isi y’ibibazo. Kuko bazahura nabyo ariko, ntacyo bizabatwara.”
Muri iri torero rya ADEPR Paruwasi ya Save, babatije izi ntama nshya 230 nyuma y’uko kuwa gatanu nabwo bari bakoze igiterane cyateguwe n’urubyiruko rw’itorero rya ADEPR mu karere ka Gisagara, kikaba cyari kitabiriwe n’urubyiruko rusaga 700.
Muri aba basaga 230 babatijwe mu mazi menshi, harimo umugore n’umugabo we bahise banasezerana imbere y’imana.
Ubuyobozi bw’iri torero rya ADEPR Paruwasi ya Save buvuga ko, bufite intumbero yo guteza imbere abakristo bubakura mu bukene nk’aho buteganya gumekomeza kubwiriza ubutumwa bwiza, kwigisha abakristu kwiteza imbere, gufasha umuntu utishoboye muri buri mudugudu, gutanga amatungo magufi, no kwigisha abakristo kwihangira imirimo.


text:
Umwe mu basomyi ba YEGOB yaratwandikiye maze atubwira ikibazo kimwugarije none twasanze icyo twakora ari ukukibasangiza kuko wenda mwagira icyo mu mugiraho inama nk’uko nawe ababonamo ubushobozi,tudatebye ati”
Reka niyite Liliane kubw’impamvu yo kwanga ko hagira umenya maze  bikanyongerera ibibazo mu bindi,Mfite imyaka 25 maze amezi 10 gusa nkoze ubukwe. ibyo ngiye kubabwire ntabwo nkibyita ibanga mu mutima wanjye ,mfite ikibazo ,ikibazo cyo kurota mvuga (kurotaguzwa) gusa ntabwo iki kibazo aricyo navukanye ahubwo  byatangiye nyuma yuko ndyamanye n’umusore.
Nk’uko mu bizi mwese turi abantu ,ndabizi ko wowe  usoma ibi waba uri Imanzi cyangwa uri isugi gusa ibyo nsibyo mpa agaciro cyane kurenza ibyambayeyo ,abantu bigira abatagatifu ibyo birazwi ndetse bamwe bumva bafite ijuru kuko batakoze icyo bita icyaha ariko nyamara burya ubuzima bugira uko butugenga.
nibyo koko narakosheje nkora imibonano ntarashaka,kandi uwo twayikoranye ntabwo ari we naje gushakaho,nabikoze rimwe ariko icyantunguye hashize igihe gito twarasubiye mu rugo mu biruhuko (Bisoza amashuli yisumbuye) narabyutse murumuna wanjye arambaza ngo “Cedru urara uhamagara ni nde ?”
Akibimbaza umutima warasimbutse maze ndaseka nti wimbeshyera, bucyeye bwaho na none kandi biba uko ndongera ndara mvuga…ariko kandi n’ubwo uwo musore wumva yazonze inzozi zanjye ntanubwo twigeze dukundana ahubwo twari inshuti bisanzwe ,kuko twari twarahuriye muri secondaire,ninaho twari twarakoreye ibyo.Mu by’ukuri ndota muhamagara rimwe na rimwe nkaba nasubiramo mu magambo ibyo twakoze. nakomeje kugira ngo bizarangira ndetse murumuna wanjye we yari yarabimenyereye ku buryo atarakimbaza impamvu ndara nteshaguzwa.
Narabikuranye nirinda kubifata nk’ikibazo kuko numvaga umunsi ari umunsi nzabyibagirwa,ariko ikibazo gikomeye cyavutse nyuma yuko mbanye n’undi musore twaje guhura nyuma maze  dukundana urwo kurushinga,nyuma yo kurushinga tumaranye amezi agera nko kuri 3 yaje kumbwira ko ndara mvuga,ariko ngo ijambo yumvamo ari Cedru gusa,icyo gihe narasetse maze mubwira ko bishoboka ko ibyo yumva ataribyo ariko nongeraho ko kurota ari ibintu bisanzwe.
Ikirenze kuri ibyo noneho rero n’uko byakomeje maze akajya akomeza kumbwira ko mubangamira iyo mvuga mu ijoro,nyuma ..ejobundi nibwo noneho yaje kuryama atinze asanga naryamye kare maze antega amatwi yumva ndavuga uburyo twakoze imibonano n’uwo Cedru.
Yananiwe kubyihanganira kuko yanacyetse ko twabikoze muri iyi minsi ya vuba,yarankanguye n’umujinya mwinshi maze anyumvishije amajwi yamfashe kuri Telefone mpita nicwa n’ikimwaro,yambwiye ko ngomba kumubwira uwo yise umuhanya cedru,ngo umuca inyuma,ndetse we ansaba kumwihanaho nkamubwira ibyo nirirwa nkorana n’uwo mugabo ndara mpamagara kugira ambabarire  ati”ni  bitaba ibyo nyuma y’icyumweru nzaguhamagarira umuryango,maze nkohereze iwanyu”
Yewe hari n’ubwo ataha  akarira,agira ati” koko Liliya,unce inyuma tutaramarana n’umwaka ? nibyo koko umugore mwiza  aba ari igikinisho cy’abagabo,nshengurwa n’ikimwaro nterwa n’amagambo yuzuye ibyishimo urara uvuga gusa” nanjye ibyo ntacyo nakongeraho usibye guturika nkarira kuko ndikwibaza uburyo nzamubwira uko byagenze,akabyemera nyamara bimaze imyaka isaga 9 bibaye …ngasanga azabifata nk’amacabiranya. n’ukuri bifite indi ntera ndetse ntakimvugisha muri iyi minsi ,ubu ndara nkanuye kugira agatotsi katantwara nkavuga ngasubiramo ya mafuti.
Ndababaye,nabuze ubwabibwira Mama,gusa ngize umutima wo kubyandika aha mu gihe hasigaye iminsi 5 gusa ngo cya cyumweru yampaye kirangire,aherutse no kumbwira ko n’inda ntwite atakemeza ko ari iyiwe..akumiro karagwira! agahinda mfite kanyuzuye umutima,mumfashe nk’uko nabonye mufasha n’abandi mukabaha ibitekerezo byubaka,ni mumfashe kuko ibyange ndabona bigeze mu marembera”
Mumbabarire ko amazina nakoresheje yose nayahinduye kubw’impamvu zanjye bwite.


text:
Aya magambo benshi bakunze kwitiranya, afite buri rimwe icyo risobanuye kandi ntavuga ikintu kimwe kandi ntasobanuye ko icyo kiribwa cyangwa ikinyobwa ari cyo cyiza nkuko tugiye kubirebera hamwe muri iyi nkuru.
Amagambo “no sugar added” asobanuye iki
Nkuko ikigo nyamerika kigenzura ibiribwa n’imiti (FDA) kibisobanura, gushyira ikirango cya “no sugar added” ku biribwa bivuze yuko icyo nta sukari cyangwa ibirimo isukari byakoreshejwe ubwo icyo kiribwa cyangwa kinyobwa byakorwaga. Uretse isukari isanzwe, ibirimo isukari bindi bivugwa hano harimo ubuki, ibisigazwa iyo bakora isukari (molasses), umushongi ukorwa mu bigori, umushongi w’ibisheke n’umushongi wa malt. Niba muri ibi byose nta nakimwe cyongewemo niho icyakozwe kizashyirwaho ikirango cya “no sugar added”. Gusa ntibivuze ko nta sukari irimo kuko nka ice cream itongewemo isukari iba irimo lactose, isukari y’umwimerere iboneka mu mata.
Molasse iba ari umushongi kandi ifitanye isano ya hafi n’isukari
Amagambo “Sugar Free” yo avuze iki?
Niba ikiribwa cyangwa ikinyobwa kirimo isukari iri munsi ya 0.5g muri 100g zacyo niho havugwa ko nta sukari irimo (sugar free). Aha haba havugwa n’amasukari mwimerere aboneka mu biribwa ndetse na za sukari zikorwa mu nganda. Icyakora ushobora kumvamo akaryohe kubera ibyongera uburyohe bitari isukari biba byashyizwemo (artificial sweeteners).
Iki kirango kivuze ko n’isukari y’umwimerere yakuwemo
Ibyongera uburyohe ni ibiki?
Kuba nta sukari yongewemo (no sugar added) cyangwa se nta sukari irimo (sugar free) ntibivuze niba nta byongera uburyohe (artificial sweeteners) birimo.
Niba ikiribwa cyangwa ikinyobwa wumvisemo uburyohe kandi wabwiwe ko nta sukari irimo cyangwa yongewemo birashoboka ko haba hongewemo ibyongera uburyohe.
Ibizwi nk’isukari z’abarwaye diyabete ni urugero rw’ibyongera uburyohe bitari isukari
Ni byiza ko wasoma ku cyerekana ibigize icyo kiribwa cyangwa ikinyobwa ngo umenye neza niba nta byongera uburyohe birimo. Urugero rwabyo twavuga aspartame, acesulfame potassium, saccharin, sucralose na neotame.
Dusoza
Kuba nta sukari yongewemo cyangwa ntayirimo ntibihagije ngo icyo cyokunywa cyangwa cyo kurya ugihitemo. Banza urebe ibindi birimo cyane cyane Calories zikigize kuko niba uri kuri gahunda yo kugabanya ibiro, dore ko ariyo mpamvu nyamukuru yo gutandukana n’ibirimo isukari, kuko kuba nta sukari nyamara harimo Calories nyinshi ntacyo waba ukosoye.
Ni byiza gusoma ku bigize ibiribwa ukamenya ibirimo


text:
UMUNARA W’UMURINZI Kamena 2014 | Uko Imana ibona ibyo kunywa itabi
Kumenya uko Imana ibibona, bishobora gutuma ureka kunywa itabi.
INGINGO Y'IBANZE
Icyorezo cyugarije isi yose
Kuki abantu bakomeza kunywa itabi kandi harafashwe ingamba zidasanzwe zo kurirwanya?
INGINGO Y'IBANZE
Uko Imana ibona ibyo kunywa itabi
Twamenya dute uko Bibiliya ibona ibyo kunywa itabi kandi muri Bibiliya nta hantu rivugwa?
Ese wariye umugati w’ubuzima?
Kuki Yesu yavuze ko ari umugati w’ubuzima uturuka mu ijuru?
Ese abakurambere bacu bazazuka?
Bibiliya ivuga ko Imana izazura n’abakiranirwa. Kubera iki?
Abagabo batatu bashakishije ukuri mu kinyejana cya 16—Bageze ku ki?
Capito, Cellarius na Campanus, bose bakoze ikintu cyatumye bangwa na Kiliziya Gatolika n’abaharaniraga Ivugurura.
Ibibazo bishingiye kuri Bibiliya
Ese umugambi Imana ifitiye isi uzasohora?
Ibindi wasomera kuri interineti
Ese Imana ni yo iduteza imibabaro?
Imibabaro igera kuri bose, hakubiyemo n’abo Imana yemera. Kubera iki?


text:
Ikinyarwanda
Ikinyarwanda ni ururimi rw’Abanyarwanda n'abavuga Ikinyarwanda badatuye u Rwanda. Ikinyarwanda kivugwa mu Rwanda no mu burasirazuba bwa Repubulika Iharanira Demokarasi ya Kongo. Ibindi bihugu bikikije u Rwanda bifite indimi zijya gusa n'Ikinyarwanda: Ikinyarwanda gisa n’Ikirundi, ururimi rw’i Burundi, rukanasa n’Igiha cyo muri Tanzaniya. Itegekongenga ISO 639-3 kin.
Ikinyarwanda gifite umwanya ukomeye mu mibereho y’Abanyarwanda. Ni rwo rurimi ruha Abanyarwanda ubushobozi bwo kuranga isi, kugaragaza imbamutima, gushyikirana baganira, bungurana ibitekerezo no kugezanyaho ubutumwa.
Ururimi rw’Ikinyarwanda rufite uruhare rukomeye mu guhamya Umunyarwanda udafite isoni n’ubwoba by’umuco we kandi utisuzugura. Umuco w’u Rwanda ukeneye abawurinda n’abawubungabunga ngo hato imico y’amahanga itawumira. Iyo nshingano rero ni iy’Abanyarwanda ubwabo. Inzira ya mbere iriho ni ukwigisha Ikinyarwanda.
Ku wa 21 Werurwe buri mwaka, u Rwanda rwizihiza Umunsi Mpuzamahanga w'Ururimi Kavukire ari rwo: Ikinyarwanda.
Ikinyanduga si cyo Kinyarwanda cyonyine, uretse ko abapadiri bashatse kwandika Ikinyarwanda bahera ku Kinyanduga, kuko abacyanditse bari i Kabgayi.
Kwigisha Ikinyarwanda bihamye rero ni ugushimangira Ubunyarwanda. Ni ugushyikiriza umwana w’u Rwanda ibyo abakurambere bahanze bakabisigira Umunyarwanda wese ho umurage. Bityo kwiga Ikinyarwanda bikaba guhura n’ibyo kibumbatiye: uko giteye, ubugeni gihetse, umuco n’imyumvire y’Abanyarwanda. Ibi bisobanura ko kwigisha Ikinyarwanda ari ugufasha umwana w’u Rwanda kugicengera ari mu miterere yacyo no bwiza bwacyo: uko cyemerera ukivuga gutaka imvugo ye.
Kwigisha Ikinyarwanda rero bikwiye kuba umwanya wo guha Umunyarwanda ubushobozi bwo kwirinda kumirwa n’amahanga, ibyiza agisangamo akabyamamaza, ibyo anenga akabikosora, akagikungahaza ngo gihangane n’iterambere isi ihorana.
Ikinyarwanda kandi gifitemo amagambo menshi asa nayo mu rurimi rwitwa Ikizulu rw'abirabura bo muri Afurika y'Epfo,urugero;
umuntu, abantu, ingwe, amazi, umutwaro, ingata, inyama, inyoni, iminwa, marume, umukwe, abatwa.
Urutonde rw'inyuguti z’IkinyarwandaEdit
Ikinyarwanda kigizwe n'inyuguti 24: a b c d e f g h i j k l m n o p r s t u v w y z
Izi nyuguti 24 zirimo ibice 2:
- Inyajwi 5: a e i o u
- Ingombajwi (indagi) 19: b c d f g h j k l m n p r s t v w y z
Indagi zivamo ibihekane bigizwe n'inyuguti ebyiri, eshatu, ndetse hari n'ibigizwe n'inyuguti 4 bikongerwaho nabyo buri gihe inyajwi kugirango bivugike neza.
- Urugero: Ibihekane bigizwe n'ingwombajwi ebyiri nd, wakongeraho inyajwi (a e i o u) bigahinduka nda, nde, ndi, ndo, ndu ukandika ijambo indege.
- Ibihekane bigizwe n'ingombajwi eshatu ndw kongera ho inyajwi (a e i o u) bigahinduka ndwa, ndwe, ndwi, ndwo, ndwu ukandika ijambo indwara.
- Ibihekane bigizwe n'ingombajwi enye nshy kongera ho inyajwi (a e i o u) bigahinduka nshya, nshye, nshyi, nshyo, nshyu ukandika ijambo inshyushyu.
IngombajwiEdit
InyajwiEdit
Edit
Edit
Edit
ImyandikireEdit
ImiyoboroEdit
- http://marshill.org/refugees/files/2010/07/Kinyarwanda-English-Dictionary.pdf
- Coupez André et alii, 2006 Inkoranya y íkinyarwaanda mu kinyarwaanda nó mu gifaraansá = Dictionnaire Rwanda-Rwanda et Rwanda-Français, Institut de la Recherche Scientifique et Technologique (Butare, Rwanda) et Musée Royal de l'Afrique Centrale (Belgique).
- Shimamungu Eugène, 1998, Le kinyarwanda, initiation à une langue bantu, Paris, L'Harmattan. ISBN 2-7384-6211-1


text:
Abafite amafoto batishimiye mu ndangamuntu bashobora kuyakosoza
Ikigo cy’igihugu gishinzwe Indangamuntu (NIDA), kiratangaza ko abaturage bafite amafoto asa nabi mu ndangamuntu zabo cyangwa amafoto yabo akaba yarahindutse ugereranyije n’igihe bifotoreje n’impinduka zabaye mbese batayishimiye, bashobora kugana ibiro by’umukozi ushinzwe irangamimerere ku murenge basaba guhinduza ayo mafoto.
Ukosoza indangamuntu akaba yitwaza icyemezo cy’amavuko kitarengeje iminsi 30 gitanzwe, cyangwa kigasimburwa n’ifishi y’ibarura y’ababyeyi, iyo ikaba ari ya fishi y’umuhondo yandikishijwemo umwana mbere ya 2007 ibikwa ku murenge iriho umukono wa Noteri.
Ushaka gukosoza indangamuntu utabonye ibyo byose yitwaza icyemezo cy’amazina yitwaga mu mashuri abanza kuko icyo gihe umwana aba atari yakagira ubwenge bwo guhinduza amazina, pasiporo cyangwa resepase yigeze kugenderaho agiye mu mahanga.
Alexis Ingangare ushinzwe irangamimerere muri Minisiteri y’Ubutegetsi bw’Igihugu (MINALOC), avuga ko ukosoza indangamuntu utabonye ibyo byose kandi ashobora kwemererwa n’ubuyobozi bw’inzego z’ibanze ko yitwa runaka kugira ngo ukosoza indangamuntu ye yemererwe na NIDA.
Umwanditsi w’irangamimerere ku murenge ni we ufite urufunguzo rwo guhindura no gukosoza indangamuntu.
Bimwe mu bibazo bigaragazwa n’abafite ikibazo cyo gukosoza indangamuntu harimo kuba bitinda ugereranyije n’uko ikibazo cyawe kihutirwa, nko kwiyandikisha muri Kaminuza, cyangwa ibindi bibazo byihutirwa.
Ikigo cy’Igihugu gishinzwe Indangamuntu gitangaza ko hari amakosa yoroheje agaragara ku ndangamuntu harimo nko kongera cyangwa kugabanyirizwa imyaka, kwibeshya ku gitsinda n’amakosa y’imyandikire mu mazina.
Umuyobozi w’agashami gashinzwe gukora indangamuntu mu kigo cy’Igihugu gishinzwe indangamuntu (NIDA) Diedonné Manago Kayihura, avuga ko amakosa yose ku ndangamuntu asuzumwa n’umwanditsi w’Irangamimerere ku murenge.
Avuga ko umwanditsi w’Irangamimerere yemerewe kuyakosora igihe usaba gukosoza yagaragaje ibimenyetso bifatika, cyakora igihe umwanditsi w’irangamimerere abona harimo urujijo gusaba gukosora indangamuntu byoherezwa mu rukiko ariko nabwo ngo ntiwajya mu rukikiko utanyuze ku mwanditsi w’irangamimerere.
Agira ati “Iyo gukosoza kumvikanye ku mwanditsi w’irangamimerere aragukosorera nta kibazo, twe akadusaba guhindura indangamuntu”.
Mu kwezi kumwe uwifuza guhindura ifoto ku ndangamuntu yaba yabonye indi
Diedonné Manago Kayihura avuga ko ibibazo byagiye bigaragara mu ndangamuntu bigaragaza ifoto y’umuntu itakijyanye n’uko asa mu ndangamuntu, NIDA itangaza ko byemewe kuza gukosoza ayo mafoto igihe ubisabye.
Avuga ko bisaba gusa kwihyura 1500frw ku Irembo, hanyuma n’ubundi usaba gukosoza akajya ku mwanditsi w’irangamimerere agasuzuma iby’iyo foto agafotorwa agategereza iminsi 30 indangamuntu ye akaba yayibonye.
Ku bijyanye n’amakosa ku ndangamuntu ashyira ibibazo kuri nyir’indangamuntu, NIDA itangaza ko hamaze gufotorwa abantu basaga miliyoni umunani kandi abamaze gukosoza bakaba batarenga ibihumbi 50, bivuze ko ngo abagize ikibazo ari bo bake kandi abasaba gukosoza babyemerewe.
Ingangare we avuga ko hari n’abantu batitaye ku mazina bwite y’abana babo aho wasangaga hari abandikisha amazina y’amahimbano bikaba bigoranye kuyahindura kubera amakuru yatanzwe atari yo.
Agira ati “Hari nk’umuntu wazaga kwandikisha umwana we ntiyite ku mazina bwite bamwise ahubwo akivugira ako bamuhimba ati umwana yitwa Rudomoro ibyo bikaba bigorana kuko iryo zina riri muri System riba ritandukanye n’iryo yitwa”.
Ku bijyanye no kuba hari abantu bigaragara ko bashyingiwe muri Sisiteme ariko mu by’ukuri ari ingaragu, ngo na byo si ngombwa ko umuntu ajya mu rukiko iyo umuntu afite ibimenyetso by’uko atashyingiwe mu buryo bwemewe n’amategeko.
Hari n’abayobozi bavuga ko birukana abaturage bakabohereza mu nkiko igihe bagiye gukosoza kugira ngo hatazagira ikibakurikirana, ibyo ngo sibyo kuko bikwiye ko hasuzumwa ibimenyetso bituma umuntu akorerwa indangamuntu.
Kuri ubu mu Rwanda harimo kuba gahunda zo gufasha abaturage ku bibazo by’irangamimerere izamara icyumweru cyose, kugira ngo abafite ibibazo by’irangamimerere bacikanwe birimo nko kwandukuza abapfuye bafashwe.
Ibitekerezo ( 26 )
Icyo kibazo benshi baragifite kuburyo warebaga irangamuntu wareba nanyirayo ugasanga bidahuye turabashimiya kubwiyo gahunda mwashyizeho murakoze.
Harimo amananiza. Kujya gushaka amafishi, ukajya kwa noteri kandi usanganywe irangamuntu Ikibazo Ari Ifoto itajyanye nuko ungana. Numva byakagombye gukorerwa Ubuntu. Mwe se mwumva ko Ifoto ufite imyaka 16 yasa ni iy’ufite 30,30 yo se yasa n’iy’ufite 60 hakabayeho gahunda ihamye amafoto akajya avugururwa nkuko haba Ibarura buri myaka 10. Yenda ku irangamuntu ikaba 20.thx
Nibyo rwose hari igihe usanga umuntu yarifotoje arangije secondaire ubu yifitiye bachelor, masters, phd kandi yarabyibushye bikamutera ipfinwe y’ifoto iri kuri ID , hari n’amazina ateye iipfunwe nka Sebishyimbo, Gasimba, Gahutu, Gatutsi, Semutwa, Kadenesi, Semasska, Semahundu, Nyirahuku, Nyirakanyana, Kimasa, Semajangwe ayo mazina atera isoni nyirayo bisaba kuyahindura bakwirwa amazina meza bishimiye.
Ndabashimiye ko mwaduyekerejeho, Gusa ibi uko bivuvuga bibabmvumvikana Gusa abakozi babishizwe mu murirenge nibo bagora abaturage, Ugasanga urabona umuntu n’umugabo ariko Indangamuntu yanditse Gore ngo ntabwo byumvukana kd biragara.Ngo nanjye kwa Muganga. Nkubu batanze amahirwe Mu rangamimerete ariko Ejo Hari Umuturage waciwe amade 10000Frw yo kurinda kwandikisha umwana kd Minister yari yatanze amahirwe kubuntu Mu Murenge wa Bigogwe-Nyabihu, nibindi nkibi usanga bagora abaturage kd muri kake Ari ibintu byumvika.
Mwiriwe neza hari nibindi bibazo nkumuntubugasanga hahinduje irangamuntu kubera nkamakosa yari arimo ark haka nkiyakabiri cg iyambere ikaza yoroshye cyane kuburyo ugira ngi ni scannerur muyandi magambo si original mwadufasha rero mukatubariza niba bazajya bafasha abantu kuzihinduza bagafata inshyshya kdi zikomeye kdi biboroheye nkubwo ntiwavuga ngo warayitaye ark nanone hari nkaho wayijyana bakayangaaa peee
Mudufashe kumenya nabafite irangamuntu zidasinyeho icyakorwa ngo nazo zisinyweho nabanyirazo.
Amakuru mutugezaho nimeza kdi aracukumbuye
Muraho neza mwadufasha mukaduha amakuru y’impamo ku muntu umaze gutakaza indangamuntu ubugira gatatu bamwe bavugako ngo atahabwa indi ubwa kane ese koko niko bimeze?
Murakoze kudutecyrezaho kuko abafite ibyo bibazo ntibabura arkose ubwo gukosoza Indangamuntu yonyine kd ufite na driving license yo bigenda bite? Cg bikorerwa rimwe murakoze.
Mwadufasha nabafite amazina bashaka guhindura mukaborohereza bakabona ukuntu bayahindurirwa kuko babangamiwe nayo cyane
Mwiriwe neza.najye narimfite ikibazo cyuko banditse nabi aho navukiye bakandika izina ritabaho.najye nabigenza gute ngo babikosore.murakoze!
Ibibintu nubwo babatangaza bakaduhera amakuru hano ntibikuraho kurushya abaturage rwose
Nkange ibyo byose narazizanye ark mbura aka result slip ka p6 banga ukikorera neza ubu irangamuntu nyigenderaho idahuye nange neza narayobewe😢 kereka nako sinzi pee! Mutubarizeko murugo wakigali Ari kumirenge yoseee cg bikini remera nanibiye pfekongera mbyirukemo ndebe ko noneho bazapfasha kuko maze kuvutwa amahirwe ubuzima keshi kubera irangamuntu


text:
Urukundo ni urusobe rw’ ubuzima bwacu bwa buri munsi,gukunda no gukundwa birashimisha kandi bikanezeza umuntu uri murukundo rutarimo ibibazo. Iyo rutameze neza n’uwo mukundana bikugiraho ingaruka nyinshi mbi mu buzima busanzwe.
Menya uko wahorana umunezero mu rukundo n’ibintu ugomba gukora niba wifuza guhorana ibyishimo mu rukundo n’uwo mukundana:
1.Gira igihe cyo kwishimana n’umukunzi wawe
Niba wifuza guhora uryohewe n’urukundo gira igihe cyo kwishimana n’umukunzi wawe. Kwerekana urukundo no kwishimana n’umukunzi wawe ntibigomba gukorwa mu minsi mikuru gusa . Umunsi w’abakundanye,Iminsi y’impera z’umwaka,..Gira igihe cyo kwishimana n’umukuizni wawe, Musohokane,mutemberere ahantu nyaburanga,mujyane mu birori. Icyo bigufasha n’uko uhorana ifoto y’ibihe byiza mugenda mugirana aho hantu hanyuranye bityo mugahorana ibyishimo .
2. Niba ushaka guhora wishimye mu rukundo wishyira imbere amafaranga
Abantu benshi iyo uvuze kugira ibyishimo mu rukundo bahita batekereza amafaranga. Amafaranga siyo azana umunezero mu rukundo. Niba ugiye gukundana n’umuntu shingira ku marangamutima wishingira kukazi keza afite, umushahara mwiza ahembwa n’ibindi
3.Suzuma impamvu zo gufuhira uwo ukunda si bibi
Gufuha cyane byangiza urukundo. Niba ujya ufuhira umukunzi wawe banza usuzume niba impamvu umufuhira zifatika. Niba nta mpamvu ufite ifatika yatuma umufuhira ku rwego rwo hejuru bireke kuko bigabanya ibyishimo mu rukundo rwanyu. Uhora umukekera abandi, agatima gahora karehareha ukeka ko aguca inyuma,kwishimira no kubona uburyohe by’urukundo bikayoyoka.
4.Mugire impinduka
Urukundo rudahinduka rurabiha,rugakonja ,rukagera n’igihe rukangira burundu. Gira umuhati wo kuzana impinduka mu rukundo rwanyu.
Bwira umukunzi wawe nawe ashake ibintu bishya bizabafasha guhora mwishimye kuko ibintu bihora ari bishyashya kandi ku mpande zombi.
Ibintu bidahinduka birarambirana bikaba byatuma n’umukunzi wawe bamugutwara kuko abona hari ibri kumucika hanze.
5.Muhane umwanya
Gukundana ntibivuga guhora mwitsiritanaho. Iyo muhora muri magaraga ntunsige ,kurambirana biza vuba. Buri wese agomba kugira igihe abamo ubuzima bwe ku giti cye nibwo azabona n’uko agukumbura.


text:
Mu kubigeraho u Rwanda rwihaye intego yo kuba rwagabanyije ikoreshwa ry’inkwi, amakara n’ibindi bicanwa bikomoka ku bimera nka bimwe mu byangiza ibidukikije bikanatanga umwuka uhumanya ikirere, rukava ku kigero cya 79.9% rwariho mu 2018 rukagera kuri 42% mu mwaka wa 2024.
Aho ni ho benshi batangiye kuzamukira bakora uko bashoboye kugira ngo Abanyarwanda boroherwe n’uburyo bwo gutegura amafunguro ariko hanabungwabungwa ibidukikije.
Mu gihe benshi babonaga ibarizo (imyanda yavanwe mu mbaho) nta wundi mumaro waryo, hari abatekereje uburyo bwo kuryongerera agaciro rikabyara ibicanwa (briquettes) kandi bitangiza ibidukikije.
Umushoramari ufite uruganda rutunganya izo briquettes ku buryo zikoreshwa mu guteka amafunguro kandi mu buryo butangiza ibidukikije rwa OAK Investment Ltd ruherereye mu mujyi wa Kigali, mu murenge wa Mageragere, Munyarubuga Javan, yabwiye IGIHE ko yagize icyo gitekerezo ashaka kubungabunga ibidukikije no kongerera agaciro ibarizo ryafatwaga nk’umwanda muri rubanda.
Yagize ati “Urabona ko iri barizo ryitwaga umwanda nta gaciro ryongerwaga, twagize igitekerezo ko twaryongeramo agaciro tukaribyaza ibicanwa kandi birengera ibidukikije. Twagize igitekerezo, turavuga ngo iki bitaga umwanda, tucyongerere agaciro, tubone amakara kandi tukarengera ibidukikije. Bya biti byatemwaga biteze bigakura, noneho ibyo byeze bikajya mu ibarizo, tukabona ibyo dukoramo aya makara.”
Yavuze ko gushora imari muri ibi bikorwa byo guharanira kubungabunga ibidukikije biri muri gahunda yo gushyigikira gahunda ya Leta yo kubungabunga urusobe rw’ibinyabuzima.
Yavuze ko kugira ngo babone ibarizo ryo gutunganyamo ibyo bicanwa bakorana na koperative z’ababaji ya Adarwa ikorera mu Gakiriro ka Gisozi kandi ko hari gahunda yo kwagura bagakorana n’izindi koperative y’ababaji hirya no hino mu gihugu.
Mu rwego rwo gukoresha ibi bicanwa bigezehwo, hari n’imbabura na zo zigezweho mu buryo zakifashishwa mu gutunganya amafunguro kandi mu buryo butangiza ibidukikije ariko n’ukoresha imbabura zisanzwe ashobora gukoresha briquettes.
Abakoresha izi briquettes mu guteka bavuga ko bitanga umusaruro kandi ko ari n’uburyo butekanye kuko burinda impanuka za hato na hato zishobora guterwa n’umuriro wo gutekesha amafunguro nk’uko Nyirambarushimana Illuminée yabigarutseho.
Ati "Bitandukanye no gucana inkwi kuko ncana briquettes nkitemberera cyangwa se ngakomeza ngakora ibindi. Nta myotsi bisohora kandi ubona ko nta kibazo biteje. Mbona nta cyiza cyo gukoresha inkwi kuko ari ukwangiza ibidukikije kandi no kuzikoresha biragora. Iyo ucanye kuri iyi mbabura nta muriro usohoka ku buryo wateza impanuka."
U Rwanda rwihaye intego ko kugeza mu 2030 ruzaba rwagabanyije imyuka ihumanye yoherezwa mu kirere ku gipimo cya 38% nk’uko bigaragara muri Gahunda y’Igihugu yo kugabanya Imyuka ihumanye yoherezwa mu Kirere (Nationally Determined Contributions, NDC).
Raporo ya Minisiteri y’Ibidukikije yo mu 2018 yerekana ko 83% by’abatuye mu Rwanda bakoresha inkwi mu guteka, abandi 15% bagateka bakoresheje amakara, mu gihe 2% bakoresha briquettes. Hifuzwa ko mu 2024 abakoresha ibicanwa bikomoka ku bimera bifatwa nk’ibyangiza ibidukikije bazaba bangana na 42%.


text:
Mu by’ibanze Tom Close yitsitsaho mu butumwa bwe mu gihe u Rwanda rwibuka abazize Jenoside yakorewe Abatutsi mu 1994, yavuze ko urubyiruko ari rwo zingiro ry’iterambere igihugu cyifuza kugeraho bityo rukaba rusabwa gukoresha ingufu zarwo mu biteza imbere igihugu bakima amatwi icyabasubiza mu icuraburindi nk’iryo muri Mata 1994.
Yagize ati “Ubutumwa natanga muri iki gihe cyo kwibuka by’umwihariko ni uko Abanyarwanda cyane cyane urubyiruko dukwiriye guharanira ko imbaraga zacu tuzikoresha mu byiza byubaka igihugu tukirinda imitekerereze idusubiza mu icuraburindi nk’iryo igihugu cyacu cyari kirimo mu gihe nk’iki 1994.”
Uyu muhanzi yanashiangiye ko ibyiza u Rwanda rumaze kugeraho nyuma y’imyaka 21 ruvuye mu icuraburindi rya Jenoside yahitanye Abatutsi basaga miliyoni, ngo rubikesha ubuyobozi bwiza buharanira ubumwe bw’Abanyarwanda bityo buri we akaba akwiye kubushyigikira.
Yagize ati “Dushyigikire ubuyobozi bwiza dufite kandi ibihe nk’ibi byo kwibuka Jenoside yakorewe Abatutsi muri Mata 1994 ntibigatume twiheba cyangwa ngo duheranwe n’agahinda. Twumve ko kuba hashize imyaka 21 turiho kandi tukiri bazima n’ahatari aha tuzahagera”
Twitter: @murungisabin


text:
Mu Rwanda, abakobwa batangira ubwangavu akenshi baba babufiteho amakuru make. Aya makuru baba bashobora kuyakura ku ishuri cyangwa se bakayahabwa n’abandi bakobwa bagenzi babo, ariko usanga abakobwa badahabwa ayo makuru n’ababyeyi babo. Mu Rwanda kandi, abangavu bafite byinshi bakora abantu bamwe bakabibona nabi. Urugero ni nko kugira inshuti y’umuhungu. Ni yo mpamvu “Ni Nyampinga” twashatse kumenya uko mu bindi bihugu kuba umwangavu biba bimeze.
Patricia yageze mu bwangavu aba muri Etiyopiya, yiga mu ishuri ry’Abafaransa. Yabwiye “Ni Nyampinga”, ati “natangiye ubwangavu nkiri muto cyane. Ababyeyi banjye bansobanuriraga bahushura maze simbyumve neza. Nibuka ko namaze amezi atatu yose ntarabasha kubwira mama ko ntazi impamvu njya nzana amaraso mu gapipi (mu gitsina)! Sinari nzi ko ari imihango”.
Giedre wo muri Lithuania, we yagize ati “twebwe amakuru atari yo abakobwa b’abangavu twabaga dufite ni uko ngo umukobwa uri mu mihango adashobora gukora imyitozo ngororamubiri. Byatumaga dusiba iryo somo ku ishuri. Ariko ntekereza ko ubu ngubu batakwemera ko abakobwa basiba amasomo nk’ayo kubera ibyo ngibyo. Gukora imyitozo ngororamubiri ni byiza cyane.”
Angela wakuriye mu gace kitwa Rift Valley, mu gihugu cya Kenya, na we yatubwiye uko byari bimeze kera akiri umwangavu. Ati “muri icyo gihe natangiye kumva najya ahantu hari abahungu. Nkumva ndabakunze mu buryo ntazi, bikandangaza. Nabiganirije masenge hamwe na babyara banjye bakuru, maze aba ari bo bangira inama z’ukuntu nabyitwaramo. Nagize amahirwe yo kuba nari mbafite. Masenge yaranyumvaga, nashoboraga kumubwira icyo nshaka cyose.”
Donatha yageze mu bwangavu aba muri Uganda nk’impunzi. Yaratubwiye, ati “narakuze ntangira ubwangavu ndi impunzi tuba Kampala muri Uganda. Mama wanjye yahoraga ashaka kumenya inshuti zanjye izo ari zo. Buri gihe yanyibutsaga ko ngo ntagomba kumukoza isoni mu gihugu cy’amahanga. Ubwo yashakaga kuvuga ko ngo ntagomba kugendana n’abahungu kugira ngo ntazatwara inda”.
Karina we yabaye umwangavu aba muri Leta Zunze Ubumwe z’Amerika, igihugu avukamo. Na we yabwiye “Ni Nyampinga” iby’ubwangavu bwe. Ati “’iyo abantu babonaga ugeze mu myaka 11 barakubazaga ngo ‘ese wabaye umugore?’ Nta muntu wigeze ansobanurira icyo bishatse kuvuga, abo nabazaga baransekaga gusa. Ubwo nanjye nahitaga nibwira ko kuba umugore bashakaga kuvuga ari ukuba umuntu urenze, “superhero”. Ubwo nabonaga imihango bwa mbere, narababaye cyane kuko namenye ko ari ko kuba umugore abantu bavugaga, kandi nsanga ntaho bihuriye no kuba umuntu urenze natekerezaga.”


text:
Uruyuki
gggggggggggggggggggggggggIntangiriroEdit
Uruyuki (ubuke: Inzuki; izina ry’ubumenyi mu kilatini: Apis ) ni udusimba tw’inigwahabiri tutagira amagufwa turangwa n’umubiri ugizwe n’ibice bitatu byuzuzanya aribyo; umutwe, ugaragaraho uduhembe tubiri tuzifasha guhuririza ibirukikije, amaso manini abiri azifasha kureba, n’umunwa. Mu muzinga hashobora kubamo ingabo 1500 kandi zikagaburirwa n’intazi. Akamaro kazo ni ako kwimya urwiru gusa, kandi urwimije urwiru ruhita rupfa. Ingabo ntiziryana, si byiza ko ziba nyinshi mu muzinga kuko zirya ubuki kandi zidakora.
Uruyuki ni agakoko gato kaguruka gakora ubuki.
Amoko y’inzukiEdit
Amoko y’inzuki azwi cyane ni ayo mu bwoko bwa Apis mellifica, Apis dorsata, Apis florea na Apis cerana. Cyakora inzuki zikunze gukoreshwa mu buvumvu ni izo mu bwoko bwa Apis mellifica, nazo zikaba zigabanyijemo ibice byinshi, ukurikije uturere zigenda zibonekamo. Muri zo hari:
- 1. Apis mellifica : ziboneka mu karere k’inyanja ya Mediterane
- 2. Apis mellifica intermisa
- 3. Apis mellifica major : ziboneka mu Majyaruguru ya Afurika
- 4. Apis mellifica sahariensis
- 5. Apis mellifica lamarekii
- 6. Apis mellifica nubica : ziboneka muri Sudani na Misiri
- 7. Apis mellifica scutellata
- 8. Apis mellifica litorea
- 9. Apis mellifica monticola
- 10. Apis mellifica adansonii : ziboneka muri Afurika yo Hagati na Australia
- 11. Apis mellifica capensis
- 12. Apis mellifica unicolor
- 13. Apis mellifica jemmenitica
- 14. Apis mellifica remipes
- 15. Apis mellifica caucasica
- 16. Apis mellifica taurica
- 17. Apis mellifica cyprica : ziboneka mu karere ka Irani na Mediterane
- 18. Apis mellifica syriaca
- 19. Apis mellifica carnica
- 20. Apis mellifica linguistica
Muri izo nzuki zose, iziboneka mu Rwanda ni izitwa Apis mellifica adansoni, n’ubwo nta bushakashatsi bwakozwe muri urwo rwego. Hari ubundi bwoko bw’inzuki bita mu kinyarwanda ubuhura (mellipona depressives). Izo nzuki ntizigira urubori, nta n’ubwo zubaka ibinyagu, ahubwo zishyira ubuki mu bihuku by’imiswa, mu binogo byafukutse mu biti, cyangwa mu myenge igenda isigara mu nkuta z’amazu.
Imibereho y’inzukiEdit
Inzuki zibaho ari umuryango urimo inzuki za ngombwa kandi ziziranye. Ziba zikuriwe n’urwiru. Urwiru rurangwa n’ubunini bwarwo, ruba ari rwo rwonyine rw’urugore rubyara kandi rwima inshuro imwe. Rwibikamo intanga-ngabo, zizahura n’intanga-ngore rufite. Rurama imyaka ine kandi rutera amagi ibihumbi bibiri (2000) ku munsi, ntiruryana rugaburirwa n’impashyi , igikoma cy’urwiru (gelée royale). Iyo rushaje rutera amagi make bigatuma inzuki ziba nke mu muzinga, icyo gihe ruvanwa mu muzinga maze impehe zisigaye zikirerera urundi. Ni byiza kurusimbura nibura buri myaka ibiri (2) kandi bigakorwa mu gihe gitangira izuba.Urwiru rushobora kororerwa hanze y’umuzinga rukazashyirwamo nyuma. Inziru 2 ntizibana mu muzinga, zirarwana kugeza rumwe rupfuye.
IngaboEdit
Mu muzinga hashobora kubamo ingabo 1500 zikagaburirwa n’impashyi. Akamaro kazo ni ukwimya urwiru, gusa urwimije ruhita rupfa, Ingabo ntiziryana iyo ari nyinshi mu muzinga si byiza kuko zirya ubuki kandi zidakora. Akenshi urwiru rushaje rubyara ingabo nyinshi, hari ubwo impashyi zanga kuzigaburira zikazirukana cyangwa zikazica. Mu ntangiriro z’igihe cy’izuba gusa nibwo urwiru rutera amagi avamo ingabo.
Ibikomoka ku nzukiEdit
Gusa abantu bakunda cyane ubuki kubera ukuntu buryoha cyane. Ariko nanone ibikomoka ku nzuki byose bifitye abantu akamaro kubera ko bivura indwara nyinshi.
Amateka y’ubworozi bw’inzukiEdit
Abanditsi b’ibitabo bavuga ko ubworozi bw’inzuki ari umwuga umaze igihe kinini cyane uzwi. Hari bamwe bemeza ko hashize imyaka miliyoni eshanu inzuki zibayeho ku isi, abandi bavuga ko babonye ibisigazwa by’inzuki zabayeho imyaka 3600 mbere y’ivuka rya Yezu; bamwe ndetse bemeza ko hari amoko y’inzuki yororerwaga mu Misiri imyaka 2600 mbere y’ivuka rya Yezu. Ahagana mu kinyejana cya 16 nibwo bamwe mu bagoronome Olivier w’i Sennes yatangiye kwita ku nzuki mu gitabo cye yise Theatre d’agriculture et menages des champs. Nyuma y’aho, ubworozi bw’inzuki bwafashe imyaka myinshi kugira ngo bugere uko tubuzi ubu. Muri icyo gihe Padiri mukuru w’i Carlsmark muri silesie yahimbye umutiba wa kijyambere ufite amakaderi, bashobora gukura mu mutiba bakayasubizamo nta kibazo. Cyakora uwo mutiba wagiye usubirwamo na Langstroth ariwe wahimbye umutiba wa kijyambere wanitiriwe izina rye, ubu ukaba warageze n’iwacu i Rwanda. Hari n’abandi bagize ibyo bagenda bongeraho, nk’uwitwa Dadant, Layens n’abandi.
Mu RwandaEdit
Ubworozi bw’inzuki bwagaragaje ko bushobora guteza imbere ababukora, bubushyizemo imbaraga, ariko cyane cyane bitaye ku buryo bwo guhakura ubuki bufite isuku kandi butarimo umwotsi.
Mu rwego rwo gufasha abari muri uyu mwuga no kuwuhindura kugira ngo ujye uzanira inyungu abawukora, muri 2008 Leta yafashaije kugura imitiba 9,000 igenewe kugezwa ku bavumvu. Leta kandi yabafashije gushyiraho urwego rw’igihugu ruhuza abavumvu (Conseil National pour la Sauvegarde des Abeilles), kugira ngo babone uko bazajya bungurana ibitekerezo kuri uyu mwuga no ku masoko bakoherezaho ubuki basaruye.
Muri iyi myaka itanu ishize, umusaruro w’ubuki ukaba wiyongera ku buryo bushimishije. Figure 12 irerekana uburyo umusaruro w’ubuki wiyongereye kuva kuri toni 550 muri 2000 kugeza kuri toni 1600 muri 2007.[1]


text:
Polisi yashimye Umudugudu wa Kagarama utagira icyaha mu Rwanda
Yanditswe na SEZIBERA ANSELME
Polisi y’Igihugu yakiriye abaturage bo mu mudugudu wa Kagarama wabaye indashyikirwa nk’umudugudu uzira icyaha mu gihugu hose, ukaba uherereye mu kagali ka Nyamirama, Umurenge wa Gitoki mu karere ka Gatsibo, inabashimira mu mpano, kububakira ibiro by’umudugudu no kubishyurira mituwele.
Umuyobozi Mukuru wa Polisi y’Igihugu IGP Gasana Emmanuel, avuga ko mu Rwanda hose Umudugudu wa Kagarama washoboye gutera intambwe ukumva neza iterambere ko ridashobora kubaho hatariho umutekano, ukinjira muri gahunda za Leta zose ukazumvira, ukumva ko kugira ngo amahoro agerweho ari ngombwa ko umutekano uharanirwa ukanakora ibishoboka byose kugira ngo umudugudu wabo ntugire icyaha.
IGP Gasana avuga ko byagezweho bitewe n’ubuyobozi bwiza kandi ashima umukuru w’Igihugu wagize uruhare runini mu gutoza iyo nzira Abanyarwanda akanabaha ikerekezo, ari naho inzego z’umutekano, inzego bwite za Leta, n’abaturarwanda bashingira kugira ngo bumve neza icyo bisabwa ngo abantu bashobore kugira ubuzima bwiza.
IGP Gasana avuga ko Polisi yasinye amasezerano n’uturere twose ngo hakumirwe ibyaha bitaraba no kubirwanya iyo byabaye, ashima abatuye uwo mudugudu ko bageze kuri iyo ntego kandi bayibigaragarije ikanabashima cyane.
IGP yasabye ubuyobozi bw’Akarere ka Gatsibo kureba imiryango idafite mituwele Polisi ikazayibatangira y’umwaka kandi ko igiye gufatanya n’ako karere mu kukubakira ibiro by’imidugudu itagira icyaha, anabizeza ubufasha mu gihe cyose bazakomeza kugaragaza ubwo bufatanye.
Avuga ko Polisi iteganyiriza abo baturage amahugurwa kugira ngo abandi bage baturuka mu tundi turere bage kubasura, abasaba guhora biteguye kubasobanurira.
Gusa yavuze ko iyo intambwe nk’iyo yatewe hari ibigeragezo baba bagomba kwitegura guhangana nabyo ariko badakwiye kugira ubwoba kuko ubufasha bwa Polisi n’izindi nzego buhari.
Agira ati: “Muzahura n’ibigeragezo bikomeye cyane ariko ntacyatunanira turi kumwe, hariho abanzi b’igihugu banyura hirya no hino mu byaro batifuza ko gitera imbere. Abanzi baturuka hanze y’u Rwanda ariko ni byiza kugira ngo mukomeze mubakumire, hari abanyabyaha, abagira ingengabitekerezo mbi kubera amateka, hakaba abanywa ibiyobyabwenge, hakaba abarangwa n’amacakubiri, ihohotera mu ngo byose n’ukubicoca mukabitunganya mugahora mumeze neza”.
Umukuru w’Umudugudu wa Kagarama Bimenyimana Patrick, ashima Polisi kubera urwego uwo mudugudu ugezeho bitewe n’ubuyobozi bwiza bubaha imirongo migari y’ubumwe n’ubwiyunge, gukorera hamwe, uburezi kuri bose ndetse n’umutekano.
Avuga ko Perezida wa Repubulika azakomeza kuba Intwari n’umuyobozi w’Ikirenga abifashijwemo n’abaturage guhera ku midugudu, akagali, akarere, intara kuzamuka kugera mu nzego zo hejuru.
Agira ati: “Turasabwa kumufasha tukaba abayobozi beza, abaturage beza, tukaba intwari bikazamugeraho afite abamushyigikiye twirinda kumutererana.”
Bimenyimana ashimira abayobozi beza babonye ibikorwa by’uwo mudugudu wa Kagarama bakabishima, asaba abaturage gukomerezaho bakazabona ibindi. Asaba abandi bayobozi n’abaturage mu gihugu gukora ibishoboka byose bagaharanira kuzicara ahantu bashimwa n’inzego kubera ibikorwa byiza bakorera abaturage kuko nta munyabyaha wahicara, ahubwo ahantu heza hicarwa n’indashyikirwa.
Ahamagarira abayobozi b’imidugudu gukora ibikorwa babigize ibyabo kuko byagerwaho kuko ntacyo inzego z’umutekano zageraho abaturage batabagaragarije abanyabyaha.
Umuyobozi wungirije w’Akarere ka Gatsibo ushinzwe iterambere ry’ubukungu Manzi Fred, ashima abaturage ba Kagarama kuko babaye intangarugero mu bintu byose abandi bagikukuza.
Avuga ko akarere kasabye buri murenge kugira nibura umudugudu umwe uzira icyaha kandi ashima Polisi yabafashije kugaragariza abaturage ba Kagarama ko barimo gukora ibintu byiza kandi hari n’indi yatangiye kubigiraho igeze ahashimishije harimo uwa Kabagendo muri Kiziguro ku buryo bagiranye imikoranire banaterana igiti hagati yabo cy’umubano nta ruhare rw’ubuyobozi.
Nyiramisago Liberata utuye umudugudu wa Kagarama, avuga ko uruhare rwe nk’umuturage mu kuba bageze kuri iyo ntera, ari ugukorera hamwe, gushishikarizanya hagati yabo ko bubahiriza gahunda za Leta zirimo kwiga, bakamagana ijambo ryitwa “ntiteranya” ahubwo bagaharanira gukora ibifite inyungu.
Nyuma yo gusura ikicaro gikuru cya Polisi ku Kacyiru, abaturage ba Kagarama batemberejwe ku nyubako y’Inteko ishinga amategeko hamwe n’inyubako ya ‘Kigali Convention Center’.


text:
Mu mahanga
Umugabo W’Umwamikazi Elisabeth II Yapfuye
Igikomangoma Philip usanzwe ari umugabo w’Umwamikazi Elisabeth II w’u Bwongereza yitabye Imana ku myaka 99 y’amavuko.
Igikomangoma Philip yari amaze iminsi arwaye. Amaze imyaka 65 ashakanye n’Umwamikazi Elizabeth II.
Ingoro y’Ubwami bw’u Bwongereza yatangaje ko Philip yabereye Umwamikazi Elisabeth II umugabo mwiza, amuba hafi mu bihe byose amaze ategeka ubwami bw’u Bwongereza kandi aba umwe mu bantu bakomeye mu Bwongereza bashyigikiye ikoranabuhanga no kwita ku bidukikije.
Nyuma gato y’uko bambikanye impeta, Umwamikazi w’u Bwongereza yandikiye kwa Sebukwe ati “Iyo ndi kumwe n’umuhungu wanyu ari we mugabo wanjye mba mbona wagira ngo umwe ni mubyara w’undi. Wagira tumaranye igihe tubana.”
Muri 1997 ubwo Elizabeth yizihizaga isabukuru y’imyaka 50 avutse, yavuze ko urukundo rwe [Philip] twamubareye agakoni k’iminsi rukamukomeza.
Philip akiri muto yabaye umusirikare urwanira mu mazi.
Ikindi ni uko yakundaga gushushanyisha irangi, painting kandi yari abirimo umuhanga.


text:
Ni kenshi uzasanga umusore n’inkumi bajya mu rukundo, ariko ugategereza ko batanga ubutumire bw’ubukwe ugaheba. Umukobwa na we akaba ashobora guhakanira abandi basore yizeye ko uwo musore azagera aho akavuga ijambo ariko agaheba.
Kimwe mu bishobora kubitera harimo kuba umusore akubonamo inshuti ariko atagufata nk’uwo bazubakana urugo. Gusa ntibivuze ko akunenga ahubwo ni uko ubushuti hagati y’umusore n’inkumi atari ihame ngo buri gihe buganishe ku kubana. Hano twakusanyije bimwe mu bimenyetso byakwereka umusore utagukundira kuzabana
1. Ntacyo atinya kukubwira niyo yaba amafuti
Ubusanzwe hari abantu umusore aganirira byose. Aba mbere ni ababyeyi cyangwa abavandimwe, abandi ni abasore bagenzi be b’inshuti magara. Niba umusore ubona mukundana nta na kimwe aguhisha, akubwira buri kimwe cyose, ataguhisha uwo baryamanye, na bimwe wumvaga atakakubwiye, ni uko agukunda bitagamije kubana
2. Akubwira ko uri mwiza. Akarekera aho
Umusore ugukunda iyo akubwiye ko uri mwiza agerekaho andi magambo meza, imitoma igutaka, mbese ag
kagushyomagiza hamwe wumva uri umwamikazi imbere ye. Nyamara niba mwaganiraga ukumva arakubwiye ati uri mwiza. Ntagire icyo arenzaho, ni uko agufata nk’inshuti magara gusa, nta birenze
3. Musohokana kenshi ariko ntagutereta
Niyo mwajyana ku mazi, niyo mwasohokana mu kabyiniro yewe niyo mwararana, ntuzigera wumva avuga amagambo agamije gutereta. Muzaganira, museke, mwishime, mushobora no kuryamana rwose si igitangaza ariko rwose ijambo ryerekana ko yifuza ko wazamubera mutima w’urugo ntuzigera urimwumvana.
4. Niyo muryamanye, abikora nk’uwikinira
Twari tubivuzeho hejuru. Uyu musore, mushobora gusohokana bukanabiriraho bikaba ngombwa ko urara iwe cyangwa se mufata icyumba cyo kuraramo. Nagusaba ko mukora imibonano, igisubizo cyose uzamuha ntazabitindaho. Nuhakana azahita yiryamira yisinzirire, nubyemera azabikora, nimurangiza yiryamire, mbese kuri we kuba bibayeho si uko mukundana ahubwo ni uko bibaye ngombwa gusa.
5. Ntagufuhira
Kuba yagusangana n’undi musore, kuba se yareka mugenzi we muziranye akaba yagusohokana, wamusura se, ni ikindi kikwereka yuko agufata nk’inshuti gusa ariko bitari ibigamije kubana.
6. Akubwira uwo yihebeye
Nubwo wowe uzabyumva wenda ukababara ariko we aba agufata ahari nk’umusore mugenzi we, ku buryo azabikubwira ndetse akaba yanakugisha inama. Uyu musore abikora nta kibazo afite ku mutima kuko ubushuti bwanyu we aba abufata nk’ubusanzwe. Ntabwo azatinya kukwereka uwo yihebeye, ndetse ashobora no kubahuza ngo mumenyane birenze.
7. Akubwira ko uri inshuti nziza
Nubwo bimeze bityo ariko ntazahwema kukurata akubwira ukuntu uri inshuti nziza, uri umunyamabanga we, uri mushiki we, mbese uri byose bye. Mbese ntazatinya kukwita umujama mu mvugo y’ab’ubu.
Niba umusore mukundana ari uko bimeze, ashobora kuba agukunda ariko ataguteganya ho kumubera umugore.


text:
Disciple Makers Ministries igizwe n’urubyiruko ruturuka mu matorero atandukanye, iri tsinda rikaba rigiye gukora igitaramo gikomeye cyo kuramya no guhimbaza Imana bise True Praise Worship Live Concert . Kizaba ku cyumweru taliki 18 Kanama 2019 kuri Foursquare Kimironko , kizatangira saa 14h30 z’umugoroba .
Disciple Makers Ministries izafatanya n’abahanzi batandukanye James na Daniela bakumzwe cyane mu indirimbo zitandukanye , Upendo Choir , Light of the Earth Ministries na Paniel Worship Team, umwigisha ni Pasiteri Cadeaux.
Disciple makers Ministries igizwe n’abantu 25 , bakaba baratangiye uyu murimo wo kuramya Imana muri 5 Mutarama 2018 .
Disciple Makers Ministries
Mu kiganiro ikinyamakuru isezerano.com cyagiranye n’umuyobozi wa Disciple Makers Ministries Twagirimana Patrick yavuze ko badakora ibi bikorwa byo kuvuga ubutumwa bwiza kugirango bamenyekane , ahubo ko bifuza ko Kristo ariwe umenyekana.
Mu magambo ye yagize ati:’’intego yacu dufite n’uguhindura abantu kuba abigishwa ba Yesu Christo , no kwamamaza ubutumwa bwiza bwe kugirango amenyekane kubatamuzi .
Turifuza gutumira buri wese kuko haricyo Imana izakora mu buzima bwabo turi gusenga kugirango Mwuka Wera azabane natwe , ndetse n’abazitabira.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Ibitekerezo ( 3 )
mbanje kubasuhuza muraho murakomeye mugire amahoro.mbashimiye amakuru mutugezaho ariko ntabyera ngo deee mumaza inkuru zanyu igihe kirekire mujye mukora change kugirango tujye duhorana amatsiko,dusure web yanyu turi benshi.
muduha amakuru aryo kbs ark mbona inkuru imaze igihe mwajya muyikuraho
Tubanje kubasuhuza,mbere ya byose rero mbanje kubashimira amakuru meza mutugezaho tukamenya ibyiriwe biba tutagombye kuruha,nk’igitekerezo rero nifuzaga ko mwajya murushaho kutugezaho uko umutekeno wiriwe wifashe hirya no hino mugihugu ndetse mukatugira n’inama y’uko dukwiye kwitwara mugihe duhuye n’ibitatunejeje,urugero nko kubona ibintu bikubabaje utari ubyiteguye,murakoze turabashimiye.


text:
21/12/2016, yanditswe na Emmanuel Senga
Nk’uko twari twabihanyeho umugambi ko tuzakomeza gusuzuma ibimenyetso byerekana irangira ry’igitugu mu gihugu, tugiye gukomeza turebera hamwe ibigaragaza iyo ngoma n’ukuntu abantu bafatanya kurandura igitugu ishingiyeho. Abantu benshi bakunda kwibwira ko bidashoboka, ariko kandi niba hari aho igitugu cyagiye kiranduka bigakunda, ni uko nyine bishoboka, igikunze kurambira abantu ni ukutamenya igihe kizarandukira. Baba bifuza ko byaba vuba, ariko bagomba kumenya ko na cyo kiba gifite inshingano zo kwirinda, kigatinda ku butegetsi igihe kirekire gishoboka. Ariko kuba bishoboka byo ni ihame, ikibazo ni ukutamenya uwo murwana. Na ho iyo wamaze kumenya uwo murwana, ushaka nawe intwaro zimushegesha.
Ubusanzwe abashaka kuyobora abantu bagira uburyo bunyuranye bwo kugera ku butegetsi, ariko ku buryo bw’umwihariko muri Afurika, bisa nk’aho kujya ku butegetsi bikurikira igishushanyo (imbata) kimwe.
Mu myaka ya za 1960, muri ya nkubiri y’ubwigenge bw’ibihugu by’Afurika, bimwe byarabuharaniye binyuze mu guhangana mu bitekerezo n’abakoloni, nk’uko byagendegekeye ibihugu byari byarakolonijwe n’abafaransa n’abongereza; ibindi bigomba gukoresha intwaro, nk’uko byagenze mu bihugu by’Afurika y’amajyepfo byari byarakoronijwe n’abanyaporutugali, kimwe n’ibindi bihugu byakekaga ko Afurika ari umugabane bitoraguriye, harimo Angola, Namibiya, Mozambike, Afurika y’epfo n’ibindi. Muri ibi bihugu byose ubutegetsi bwavuye kuri ba gashakabuhake bushyirwa mu maboko y’abenegihugu. Bamwe babaye nk’ababugabirwa n’abo ba gashakabuhake, ariko ugasanga kenshi na kenshi abaturage babibonamo, kuko basaga nk’aho ari bo bategereje ko babayobora. Iri hererekanya ry’ubutegetsi ryakiriwe ku buryo bunyuranye n’abari bagabiwe ubwo butegetsi, kuko bidatinze abategetsi bashya bitwaye nk’abakoloni, bityo abaturage batangira kwicuza impamvu bavunikiye ubusa.
Mu myaka yakurikiye ubwo bwigenge, ibihugu byari bigitaguza muri iyo ngendo nshya y’undi, kandi muzi ko ivuna. Gusa mu byo abakoloni bari barasigiye ibyo bihugu harimo umuco wo kwitorera abategetsi. Mu mizo ya mbere byagenze neza, kugeza ubwo , kubera ko ubutegetsi buryoha, abareberaga na bo batangiye kwiyumvamo ubushobozi bwo kuyobora, hatangira amashyaka menshi no guharanira kugera ku butegetsi. Amashyaka amwe yashingiye ku moko, andi ashingira ku kwemera, ariko nibura yabayeho. Muri iyo myaka kandi igisirikari cyashyizwe mu maboko y’abenegihugu na cyo, umukuru w’ingabo aba umwenegihugu, abamwungirije bazamurwa mu mapeti.
Ariko gahoro gahoro abasirikare babonye ko intwaro bafite, n’umubare w’abasirikare bayobora byabashoboza gufata ubutegetsi. Ni muri urwo rwego, guhera muri za 1970 twagiye tubona urukurikirane rw’ihirikwa ry’ubutegetsi mu bihugu hafi byose muri Afurika, ku buryo abaperezida benshi bisangaga ari abajenerari cyangwa abakoloneli bakuyemo imyenda ya gisirikari. Izi ngoma za gisirikari ni zo zatangije igitugu kubera ko igisirikari ubwacyo gitegekeshwa igitugu, bakacyita disipiline. Gahoro gahoro rero igitugu cyarafashe, amashyaka arahirikwa, amategeko nshinga asubirwamo, kugira ngo bahe umunyagitugu itegeko rimufasha kurangiza imirimo ye uko abyifuza yikingirije Itegeko nshinga.
Igitugu nk’umuderi w’ubutegetsi
Igitugu cya gisirikari cyari kimaze gushingwa kitwaje kuyoboresha Itegeko Nshinga ryanditse neza mu nyungu z’abari ku butegetsi. Hagateganywamo ingingo zibafasha kubona indonke, kabone nubwo abandi baturage basigaye byabaga bibabangamiye. Abatinyutse kwerekana ububi bw’iyo migirire barafunzwe, abandi bararigiswa, abandi barapfa bazize impfu zidasobanutse.
Ariko muri rusange, igitugu gifite itegeko ryihariye kigenderaho, aho ari ho hose, ari ryo gushyira umutungo wose w’igihugu mu maboko y’umunyagitugu hamwe n’abantu bake bamukikije. Iri tegeko rikora hose, akaba ari na yo ntandaro yo gukomeza igitugu uko iminsi igenda ishira. Birumvikana ko abasigaye batagerwaho n’umutungo bakora uko bashoboye ngo ibintu bihinduke, ari na ko abegereye umunyagitugu bakora uko bashoboye na bo ngo ubutegetsi bukomeze bubakamire.
Ntegura iyi nyandiko nifashishije inyandiko nasanze muri google yitwa mu gifaransa
La dictature constitutionnelle en 12 étapes-Agora Vox le media citoyen. Ibiyivugwamo usanga u Rwanda, Perezida Kagame na FPR byose babyujuje. Nitumara kubisangira muzasanga musanzwe mubibona, ariko ikigamijwe cyane ni ukureba uko abantu babyifashisha bagafata ingamba zihamye tumaze kungurana ibitekerezo ku cyakorwa dukurikije ibigezweho n’igitugu gitsikamiye u Rwanda.
Intera igitugu gikoresha kugira ngo kiyoberanye nk’igikoresha amategeko
Ku rwego mpuzamahanga ubu buryo bwo kwikingiriza itegeko nshinga, ubutegetsi bw’igitugu bugakomeza guhonyora abenegihugu, bukoreshwa ku isi hose, kugira ngo abaturage babure aho bagihera bagiturubikana; kandi no mu maso y’abanyamahanga kigakomeza kugaragara ko kigendera kuri demokarasi, kandi ko gikurikiza amategeko. Ni yo mpamvu abamotsi bacyo bose, iyo mugiye impaka ubasobanurira uko abaturage bakandamijwe, bo bakubwira ko Leta yabo ikurikiza amategeko ndetse byaba ngombwa bakayagusomera. Nyamara baba barwana gusigasira intambwe igitugu cyubakiyeho nk’uko zikurikirana.
- Igitugu, nk’uko twabivuze kibanza kumenya niba umutungo wose w’igihugu uri mu maboko yacyo. Ni ho uzasanga gishyiraho amasosiyete anyuranye agenzura ubuzima bwose bw’igihugu. Kandi birumvikana , kuko igitugu gihera ahari amafaranga, mu mabanki no mu mishinga, ahasigaye kigashyiramo abantu bacyo bagomba kugikusanyiriza mafaranga.
- Kigomba gukoresha ibikoresho byose na serivisi bya Leta ku nyungu zacyo, maze ibyo kivuze byose bigasa nk’aho bishingiye ku itegeko. Ariko iyo ukurikiye usanga amategeko ari urwitwazo, hagakoreshwa amabwiriza y’umunyagitugu;
- Kimenya gukoresha itangazamakuru, ku buryo kitarijyamo ari ukugira ngo kibone amafaranga, ahubwo ari ukugira ngo hatagira umwanya wasigara ukaba wafatwa n’abandi. Nta tangazamakuru ryigenga ribangikana n’igitugu, n’iyo ribonetse gikora uko gishoboye kikaryangiza, gisebya abarikoramo n’ibyo batangaza, byacambwa kikarimira;
- Gikora ibishoboka byose kikabuza abantu kwegerana ngo batajya inama, bityo kigashyiraho ba maneko bafite mu nshingano zabo kumviriza no gutanya abantu, Mu gitugu igihuza abantu kitabifitemo uruhare ntikiba cyemewe;
- Cyumvisha abaturage ko nta kwiteza imbere bishoboka, keretse Leta ibigizemo uruhare, kugira ngo ugire icyo ugeraho ukagomba kwiyomeka kuri Leta;
- Gikora ku buryo abaturage bafata imyenda myinshi, ndetse kigasunika Leta na yo igafata imyenda ikabije, kugira ngo kibone amafaranga gikoresha, kivoma mu isanduku ya Leta nta we ukopfoye;
- Gikoresha abantu bake, abari basanzwe mu mirimo kikabirukana, bityo bagahinduka abakene kandi bakanagikinguruka kikabona uko kivoma nta we ukomye;
- Giteranya abantu, kikabashyiramo umutima wo kuryana, bagahora bahanganye na cyo kigakomeza kikenyegeza ngo kibigarurire cyangwa gikomeze kibatere ubwoba;
- Gikoresha uburyo bugayitse bwo kumviriza, haba ibiganiro bivugwa cyangwa byandikwa, kigakurikirana ibisohoka mu binyamakuru, kikumviriza telefoni kikanakurikirana n’imbuga nkoranyambaga, kigira ngo hatagira ugica mu rihumye akakivuga cyangwa akageza ku bandi icyakorwa ngo gihinduke;
- Kifashisha uburyo bwose bwo kurangaza, kibinyuza mu binyamakuru no kuri Televiziyo; kigateganya ibitaramo bidafite icyo bivuze, kigatunganya ibitaramo by’ubwoko bwose, za shampiyona, amanama mpuzamahanga y’abayobozi bakomeye kugira ngo abaturage barangare ntibagire umwanya wo gutekereza ku bibazo byabo; abaperezida bajya mu butumwa buri gihe…ibi byose bigasigira igihugu igihombo gikurikirwa n’ibyorezo, guta agaciro kw’ifaranga, umutekano muke, inzara z’urudaca, ndetse n’intambara;
- Iyo igitugu kigeze mu marembera kitagishobora gutsikamira abaturage bacyo gikoresheje igipolisi, na ba maneko, kitabaza igisirikari. Iyo bigeze kuri iyi ntera kiba kigiye kurunduka;
- Kuko iyo bikomeje, kugira ngo kirangaze cyane gitangira kwiyenza ku bihugu by’amahanga no kubitera.
Iyi ncamake igaragaza igitugu tuyisanga mu bihugu byose bitsindagiwe n’igitugu, na mwe muramutse mwitegereje mwasanga izi ngingo ziboneka no mu Rwanda. Mbagezaho ibi bitekerezo nagira ngo mbasangize amayeri yose abanyagitugu bayobora ibihugu byacu bakoresha bikingiriza amategeko, bakayakoresha igihe ari mu nyungu zabo, ariko bakayashyira ku ruhande iyo bashaka gufunga no kwica abanyagihugu batinyutse kurwanya igitugu cyabo. Turasabwa twese kutagitinya, ahubwo tukagifasha kwirundura. Mwabonye ko intambwe zacyo za nyuma ari ugukaza ubugizi bwa nabi, cyifashisha igipolisi, ba maneko cyangwa se igisirikari, byaba ngombwa kigatangira gutera ibindi bihugu. Iyo kigeze kuri uru rwego ni ho abenegihugu batangira gutekereza ko kigiye guhirima. Icyo nibutsa gusa ni uko aha ari ho hantu hagwa abantu benshi, mbese ni ho haboneka ibitambo byinshi, kuko igitugu kiba cyirwanaho ngo kidahirima, n’abenegihugu bakora uko bashoboye ngo bakirundure. Ni ahantu rero ho kwitonderwa. Ikindi ni uko agatsiko kaba kizingiye ku gitugu gikuru gacikamo ibice, bamwe bagatangira guhunga, abandi bakicana kuko baba bagenda batizerana. Mu Rwanda ibihe nk’ibi birimo kugaragara, nta kimenyetso na kimwe cyasizwe inyuma. Ubutaha tuzarebera hamwe ibyakorwa ngo dufashe igitugu kwihirika, kandi birashoboka; ikibazo ni ukwemera ko byagerwaho.


text:
Uriya mukobwa akiri muto baramurebaga bagaseka ngo nagende ni mubi, azapfa nta mugabo abonye!None dore bamwe b’ibishongore yabatanze kurushinga,aratunga kandi araheka.
Umukobwa n’umugabo bakennye bagira ibanga ryabo ryo kubaho ribera benshi amayobera
Uwo mugabo mureba,atunzwe no gutega amafuku!Bene imirima arayabakiza,akabaca amafaranga y’umubyizi,na ya mafuku bakayamurekera ngo niyitwarire azikirire!Yagera mu rugo abana bagaseka!Abamubona agenda bagahora bamubaza ngo ko udahinga ukaba utarwaza bwaki,ubayeho gute?Igisubizo cye cyababereye amayobera kuko cyumvwa na bake: kubaho kwanjye ni ibanga rya Binenwa.
Sembeba na Samusuri basigaye ari imfubyi,abantu bibwira ko ibyabo birangiye,ko batazapfa bibeshejeho cyangwa ngo bumvikane.Ababyeyi babo bakiriho,buri wese yari iyizimiza ikicyura.Batoraga batamira nta kuzigama,icy’agaciro babonye bakakiraha nk’abihahiye.
Igihe cyo kwirwanaho cyarageze baca akenge,basanga ntacyo bageraho badashyize hamwe.Ntibyatinze icyo cyemezo kirabahira,none babarirwa mu baherwe.Abababonye barabirahira,ngo ubuzima ni amayobera koko,ntawakeka ko bene naka bakikurayo,na bo baka abagabo.
Sikubwabo yajyaga kwiga yaziritse umugozi mu nda.Kubera imibereho mibi,amashuri ayarangiza zahize.Nk’ibisanzwe aherekeza abandi mu manota.Ubwo abahisi n’abagenzi bamusekaga ngo ntakiri mu mutwe,we yari yishimiye urwo rufunguzo atahanye mu ntoki.
Impfubyi kimwe n’abakijijwe mu kwemera,iyo ubuzima bubagoye bakomeza kubaho, abatabyumva bakabona ari amayobera
Ntiyatinze kubimenya,ubu nta rugi rukimukanga.Ntiyihaye ibyo gutegereza ko mwene Ngofero ahamagarwa.Yarihagurukiye ubwe yihagararaho.Abamusekaga iyo bahuye, ni we ubagurira,bagera hirya bakazunguza umutwe ngo turabyemeye burya koko ubuzima ni amayobera.Ngo ariko uriya uramwibuka yambaye incurikirane?
Kubera guhora mu masengesho, urugo rwabo rwari rwarabaye Bagiramenyo.Ariko Imana basenga yari yarabarinze gusabiriza.Abandi babaryaniraga inzara ngo kuki Iyo Mana biruka inyuma itabakiza?Bene ayo magambo ntiyabaciraga umwenda.Ubwo baherutse i Kibeho,bavuyeyo akanyamuneza ari kose.Ubuhamya batanze ni uko n’ahabaye amabonekerwa, abaho bose batabayeho kimwe.Ibi na byo ni amayobera.Aho Imana ntiyaba irenganya?
Abari mu bisubizo murabivugaho iki?
By P.B